Šta američki izbori mogu da znače za spoljnu politiku Evrope | EurActiv Serbia\nŠta američki izbori mogu da znače za spoljnu politiku Evrope\nRead time : 4 m, 7 s\nPolitika američkog predsednika Donalda Trampa je tokom protekle četiri godine dovela do rasta nepoverenja u odnosima EU i SAD i nema razloga da se očekuje novi pristup spoljnoj politici ako osvoji drugi mandat, ocenjuju analitičari. Pobedom Dozefa Bajdena bi se, s druge strane, moglo očekivati delimično obnavljanje transatlantskog jedinstva, što bi značilo značajnu promenu u odnosima s Rusijom i generalnom pristupu multilateralizmu.\nTramp i njegova administracija su prekinuli tradiciju "lakših" odnosa EU i SAD kada su republikanci u Beloj kući a konzervativci na vlasti u većem delu Evrope. Na izborima za američkog predsednika SAD 2016. konzervativna Evropska narodna partija nije, međutim, podržala Trampa.\nKada su u pitanju članice EU, evropske vlade imaju pomešana osećanja i različite nacionalne interese u odnosu na SAD.\nVelika većina prećutno podržava demokratskog kandidata Bajdena, ali neki lideri koji često zadaju brige Briselu, kao što su mađarski i slovenački premijeri, Viktor Orban i Janez Janša, otvoreno navijaju za Trampa.\nTokom Trampovog mandata, Vašington i Brisel sukobljavali su se oko niza pitanja, od spoljne politike, trgovine, do poljoprivrede, digitalne i ekološke politike. SAD i EU se nisu slagali čak ni oko načina borbe protiv pandemije korona virusa.\nKreatori spoljne politike EU već dugo ističu potrebu za većom "strateškom autonomijom", a glasniji među njima naglašavaju da će, bez obzira ko pobedi na američkim predsedničkim izborima, morati da shvate da Evropa ozbiljno misli da neće više biti mlađi partner Vašingtona.\nDajući prioritet američkim interesima, Tramp se povukao iz nekoliko međunarodnih sporazuma, uključujući Pariski sporazum o klimatskim promenama i uskraćivanje podrške Svetskoj zdravstvenoj organizaciji.\nTakođe je nastojao da smanji pomoć drugim zemljama i da je uslovi podrškom američkim politikama.\nS druge strane, Bajden naglašava da SAD ne može da se izbori sa novim izazovima bez bliskih odnosa sa svim svojim saveznicima i saradnje sa međunarodnim institucijama.\nDirektorka programa "Evropska snaga" Evropskog saveta za spoljne odnose (EFCR) Suzi Denison smatra da pobeda Bajdena znači partnera Evrope u Beloj kući koji želi da vrati američko vođstvo na međunarodnoj sceni.\n"Ali to ne oslobađa Evropu problema. Bajdenove prve dužnosti bile bi usmerene na unutrašnju krizu koju nasleđuje", izavila je Denison za EURACTIV.com.\nPobeda Trampa, dodala je, naterala bi Evropljane da prestanu da govore o suverenitetu i da počnu da ga grade.\nTramp je već tokom izborne kampanje 2016. tražio od saveznika da povećaju vojne budžete.\nČlanice NATO su tokom protekle godine povećale izdvajanja za odbranu, tako da sada 10 od 30 saveznica ispunjava cilj da se 2% BDP troši na odbranu, u odnosu na samo tri zemlje 2014.\nSpor oko vojne potrošnje kulminirao je letos, kada su SAD povukle hiljade vojnika iz Nemačke.\nIstovremeno, Bajden je NATO nazivao "najznačajnijim savezom u istoriji SAD" i upozoravao da će se Alijansa raspasti ako Tramp ostane na vlasti. Ipak, zahtevi za većim izdvajanjima za odbranu dolazili su iz obe partije.\nDirektorka Azijskog programa Evropskog saveta za spoljne odnose Janka Ortel izjavila je za EURATCTIV.com da američki izbori verovatno neće mnogo promeniti odnose sa Kinom, koji su "izgleda postavljeni na delimičnom ekonomskom razdvajanju i većoj konfrontaciji".\nI Vašington i Peking su pokušavali da u svoju svađu uvuku EU, čije su članice nedavno pozivale da se ponovo razmotri politika Brisela prema Kini koja vodi sve agresivniju spoljnu politiku.\nBajden je rekao da je uspon Kine ozbiljan izazov i zauzeo se za čvršći stav po pitanju ljudskih prava i situacije u Hongkongu, istovremeno vršeći pritisak na Kinu zbog njenih trgovinskih praksi.\nŠto se tiče Rusije, Tramp je negovao srdačne odnose sa ruskim predsednikom Vladimirom Putinom. Odbacio je optužbe o mešanju Moskve u američke izbore 2016, ukazujući na sankcije uvedene Rusiji kao dokaz snage njegove administracije.\nBajden je obećao da će se suprotstaviti Putinu zbog mešanja u izbore i drugih aktivnosti.\n"Ne razumem zašto ovaj predsednik nije spreman da se suprotstavi Putinu kada je on zapravo davao novčane nagrade za ubijanje američkih vojnika u Avganistanu, kada je uključen u aktivnosti koje destabilizuju NATO", rekao je Bajden.\nSAD su od dolaska Trampa na vlast napustile ili najavile izlazak iz nekoliko sporazuma, uključujući Sporazum o eliminaciji raketa srednjeg i kratkog dometa i sporazuma "Otvoreno nebo", a i dogovor "Novi start" o kontroli nuklearnog naoružanja je doveden u pitanje.\nStručnjaci predviđaju da se može očekivati da još dogovora propadne ako Tramp osvoji i drugi mandat.\nBajden je obećao da će obnoviti pregovore o "Novom startu" i verovatno prihvatiti ponudu Rusije da se taj sporazum produži na pet godina bez preduslova.\nTakođe je rekao da će pokušati da poništi odluku Trampa da izađe iz nuklearnog sporazuma sa Iranom, u kojem je učestvovala i EU.\nTrampovi direktni pregovori sa severnokorejskim liderom Kim Džong Unom nisu rezultirali denuklearizacijom Korejskog poluostrva. Bajden planira da, ako dođe u Belu kuću, sankcijama izvrši pritisak na Kima.


Press Online :: Društvo :: Obradović: 137 ljudi u prosveti tehnološki višak / print=true\nObradović: 137 ljudi u prosveti tehnološki višak\nU nastavku procesa racionalizacije broja zaposlenih u kolama u Srbiji, 137 ljudi proglaeno je za tehnoloki viak jer nemaju nijedan čas, rekao je danas ministar prosvete, nauke i tehnolokog razvoja Žarko Obradović.\nNepunu normu ima blizu 4.000 ljudi, a sa određenim fondom časova je njih još 1.800, rekao je Obradović novinarima u Rektoratu Univerziteta U Beogradu.\nOn je naveo da će kao i do sada važiti princip po kome se nastavnici i učitelji preuzimaju sa liste na nivou opštine.\n"Suština u sporazumu sa sindikatima jeste da sprečimo nekontrolisani prijem novih ljudi na određena radna mesta van liste, da se vidi da li unutar liste ima profila koji je potreban za novo radno mesto", rekao je Obradović.\nTek nakon ove procedure daje se mogućnost direktoru da raspiše konkurs, rekao je Obradović i naveo da će u ministarstvu pokušati da sačuvaju sistem i zaposlene i da ublaže teškoće ekonomske krize.\nGovoreći o racionalizaciji u okviru rebalansa budžeta, Obradović je naveo da se razmatra mogućnost smanjenja broja pomoćnika ministra, kroz novu sistematizaciju, kao i smanjenje broja odbora pri ministarstvu i naknade za članove odobra.\nObradović je, povodom najave da će Zavod za unapređivanje obrazovanja i vaspitanja i Zavod za vrednovanje kvaliteta obrazovanja i vaspitanja biti spojeni, naveo da se to neće desiti.


::: ekapija - Otvaranje novog objekta Specijalne bolnice za rehabilitaciju u Atomskoj banji 27. aprila 2012. :::\nOtvaranje novog objekta Specijalne bolnice za rehabilitaciju u Atomskoj banji 27. aprila 2012. Sreda, 25. 04. 2012.|15:37 | Izvor: eKapija U Atomskoj banji, u petak, 27. aprila biće otvoren novi objekat Specijalne bolnice za rehabilitaciju, nazvan "Vujan". U izgradnju i opremanje novog objekta uloženo je oko 3 mil EUR. Svečanosti otvaranja prisustvovaće brojni gosti iz Srbije i inostranstva a objekat će otvoriti Snežana Lakićević, državna sekretrka u Ministarstvu za rad i socijalnu politiku, Goran Petkovic, državni sekretar za turizam, promo lice banje Mira Banjac, dramska umetnica, Iguman Jovan, starešina manastira Vujan i Borivoj Jakovljević, vlasnik Atomske banje.\nObjekat je građen po najsavremenijim principima građevinske tehnologije, potpuno prilagođen licima sa posebnim potrebama i opremljen najsavremenijom opremom. Ima 120 ležaja u jednokrevetnim, dvokrevetnim sobama i apartmanima, trpezarije, konferencijsku salu, kao i medicinski blok (ordinacije, sale za masazu, sala za kineziterapiju, sala za hidroterapiju, sala za elektroterapiju). U objektu ce biti zaposleno novih 30 radnika, uglavnom visoko specijalizovanog medicinskog i turističkog kadra. Prvi gosti u ovaj objekat počeće da dolaze od 1. maja, među kojima i pedeset gostiju iz Poljske kao i grupa Norvežana.\nUspešan nastup Atomske banje Gornja Trepča na konferenciji multiple skleroze u Briselu\nStižu Rusi na rehabilitaciju - Atomska banja potpisala ugovor sa osiguranjem "Sogaz"\nAtomska banja predstavljena lekarima u Beču\nAtomska banja Gornja Trepča učestvovala na međunarodnom sajmu turizma u Izraelu "IMTM 2013"


Mogerini: EU će podeliti budućnost sa Zapadnim Balkanom - Politika - Dnevni list Danas\nPočetna » Politika » Mogerini: EU će podeliti budućnost sa Zapadnim Balkanom\nMogerini: EU će podeliti budućnost sa Zapadnim Balkanom\nVisoka predstavnica Evropske unije za spoljnu politiku i bezbednost Federika Mogerini izjavila je danas da će EU podeliti budućnost sa svih šest zemalja Zapadnog Balkana, da bi se one priključile Uniji.\n3Piše: Fonet 06. februara 2018. 15.23 Izmenjeno: 16.34\nGrađani i lideri država Zapadnog Balkana odlučili su da budu deo EU, a to smo i mi izabrali, rekla je Federika Mogerini novinarima.\nFederika Mogerini je izjavila da danas usvojena Strategija Evropske komisije za Zapadni Balkan daje perspektivu integracije šest zemalja tog regiona, kojima su potrebne reforme, kako bi njihovi stanovnici imali iste standarde kao građani EU.\nPrema rečima Federike Mogerini, 2025. godina nije rok za prijem novih članica, već realistična perspektiva okončanja pregovaračkog procesa.\nFederika Mogerini je ocenila da je dijalog Beograda i Prištine o normalizaciji odnosa od ključne važnosti za Srbiju i Kosovo, ali i za ceo Zapadni Balkan.\nDobro sarađuju međusobno i mi dobro sarađujemo sa njima, konstatovala je Federika Mogerini i dodala da su predsednici Srbije i Kosova Aleksandar Vučić i Hašim Tači pokrenuli novu fazu normalizacije odnosa, koja može biti uspešno sprovedena.\nPredstoje ključni meseci, jer se odlučuje o budućnosti Evrope. Budućnost EU nije ograničena na 27 članica. Uvodimo Zapadni Balkan u EU, ali ne u dalekoj buudućnosti, već u našoj generaciji, izjavila je Federika Mogerini.\nOdgovarajući na pitanje o ulozi Rusije na Zapadnom Balkanu, Federika Mogerini je rekla da postoji uticaj drugih država, ali da se ne može porediti sa značajem EU za tih šest zemalja.\nMoguće je da neka država Zapadnog Balkana, ako ispuni sve uslove, postane članica Evropske unije 2025. godine, izjavio je danas evropski komesar za dobrosusedsku politiku i proširenje Johanes Han, uz ocenu da se radi o ambicioznom planu.\nZemlje EU neće prihvatiti novu članicu koja nije rešila bilateralne probleme, rekao je Han novinarima, uz ocenu da je to motiv za pozitivno rešenje dijaloga o normalizaciji odnosa između Kosova i Srbije.\n06. februara 2018. u 16.10\nPodelićete ‘ svoje zlo i naše dobro…’, kako reče Besjeda Vuka Mahnitoga ?\nSve objavljeno danas u celini stoji u svim prethodnim strategijama,dokumentima EU vezanim za pristupanje država WB u članstvo EU!!!Dakle, ništa novo…i nemar,nerad,neznanje uz oktroisanje vlasti i Srbije od oligarhije,isto kao i širom WB,uz eksploziju nedemokratije,korupcije,ne rešava EU,nego narod u Srbiji..da smeni ove koji su suprotnost svemu što u EU očekuju\nstari doktor kaže:\n01. marta 2018. u 08.52\nČini mi se da će svi u Evropi odahnuti posle kraja Brexit procedure, jer je nadmenost VB, koja nam je u celoj priči od 1990 do danas bila najveće (iako u potsvesti očekivano) razočarenje što je svoga vernog prijatelja (1941 smo odgurnuli Hitlera na njena uporna zalaganja da uletimo u smrtonoosni klinč sa njim kada je vladao celom Evropom). A ona nas pustila niz vodu i svojom dvostrukom politikom doprinela razbuktavanju bratoubilačkog sukoba NOVJ protiv JVuO.\nSada kada nje nema, kontinentalna Evropa se okreće svojoj zapostavljenoj teritoriji-Balkanu bez njenog daljeg uplitanja u taj proces.


Kokoškov je bio izričita želja novog trenera Dalasa, koji je prvenstveno hteo stručnjaka koji je dugo godina sarađivao sa prvom zvezdom – Lukom Dončićem.\nA Kokoškov verovatno ponajbolje i poznaje Dončića, s obzirom na to da je sa lucidnim košarkašem osvojio zlatnu medalju na Evropskom prvenstvu 2017. godine.\nPored toga, Kokoškov ima ogromno iskustvo iz NBA lige, gde je radio kao pomoćnik u Los Anđeles Klipersima, Detroitu, Finiksu, Klivlendu, Orlandu, Juti i Sakramentu.\nČak je postao prvi neamerički trener koji je sedeo na klupi jednog NBA tima. Desilo se to u sezoni 2018/2019 kada mu je poverena klupa Finiksa.\nMeđutim, kako je tim bio u potpunom rasulu, Kokoškov nije imao rezultate, zbog čega je ubrzo bio smenjen.\nUsledio je potom angažman na klupi reprezentacije Srbije kao i Fenerbahčea, od koga se rastao ovog leta. Zanimljivo je da ga je na klupi turskog tima zamenio njegov prethodnik u selekciji “orlova” – Aleksandar Đorđević.\nVidećemo kako će se Kokoškov snaći u Dalasu, kao i da li će to uticati na njegovo vođenje reprezentacije Srbije…\nkošarka Sport Igor Kokoškov KK Dalas


Investiciono bankarstvo i investicioni fondovi - diplomski - Seminarski Diplomski Radovi\nDatum i vreme: 25-05-2020, 06:09 AM Dobro došli, Gost! (Prijava — Registracija)\nGotovi Seminarski Diplomski Maturalni Master ili Magistarski / Obrazovanje / Diplomski radovi / Investiciono bankarstvo i investicioni fondovi - diplomski\nInvesticiono bankarstvo i investicioni fondovi - diplomski\nZbog svrhe preduzeća da maksimizira dobit, finansiranje predstavlja najvažniji proces u postojanju i radu svakog preduzeća. Da bi finansiranje uopšte bilo moguće potrebno je posedovati neke izvore finansiranja. Međutim izvori nisu dovoljni da se sprovede finansiranje. Finansiranje se mora zasnivati na pravilima finansiranja po unapred određenim načelima.\nPronalaženje izvora finansiranja nije nimalo lak posao i veoma odgovoran posao. Najbolje je kad bi što veći deo kapitala mogao da se pribavi iz sopstvenih sredstava čime bi se omogućilo manje zaduživanje samog preduzeća kao i mogućnost bržeg početka posla. Međutim, poznato je da sopstveni izvori nisu nikada dovoljni da preduzeće funkcioniše normalno i da se probije na tržištu. Danas kada skoro ceo svet teži globalizaciji tržišta novom preduzeću je veoma teško da se probije na tržištu a isto tako i već poznatom preduzeću da održi dobar rejting. Zbog svega toga potrebno je pronaći nove nespostvene izvore finansiranja.\nDa li će preduzeće posegnuti za kreditom, lizingom, trgovanjem obveznicama ili nekim drugim vidom finaniranja zavisi jedino i isključivo od uslova tog finansiranja i mogućnosti samog preduzeća. Malo je onih preduzeća koji se finansiraju bespovratnim kreditima i zbog toga moraju konstanto da prate i traže nove izvore finansiranja...\n1\tINVESTICIONO BANKARSTVO\t7\n1.1.1\tIstorijski razvoj investicionog bankarstva\t14\nII POGLAVLJE\t16\n2\tINVESTICIONI FONDOVI\t16\n2.1\tKratka istorija otvorenih investicionih fondova\t17\n2.2\tŠta je investicioni fond?\t18\n2.3\tInvesticoni fondovi-karakteristike i vrste\t20\n2.4\tFinansijski konglomerati\t23\n2.5\tInvesticoni fondovi zatvorenog i otvorenog tipa\t25\n2.5.1\tFranklin Templation Investments\t28\n2.5.2\tCitadel Triumph\t29\n2.5.3\tFocus Premium\t32\n2.5.4\tZepter Capital\t36\n2.6\tFondovi u Srbiji\t39\n2.6.1\tDelta Plus\t40\n2.6.2\tDelta Plus i Delta Dynamic fondovi\t42\n2.6.3\tKD Ekskluziv\t48\n2.6.4\tKD Ekskluziv\t48\n2.7\tSavremeni oblici finansiranja\t51\n2.7.1\tHedž fond\t51\n2.7.2\tPrivate equity\t53\nElektronsko bankarstvo i rizici - ij derrick 0 1,020 24-07-2013 11:33 PM\nElektronsko bankarstvo u Srbiji - diplomski Maja 0 1,471 17-01-2012 08:54 PM


SPEKTAKL NA VEMBLIJU: Da li se fudbal "VRAĆA KUĆI" ili se nastavlja DANSKA BAJKA? | Najnovije vesti - Srbija danas\n07.07.2021. • 09:45 Srbija Danas\nSPEKTAKL NA VEMBLIJU: Da li se fudbal "VRAĆA KUĆI" ili se nastavlja DANSKA BAJKA?\nPolufinale prvenstva Evrope.\nPrvi finalista prvenstva Evrope je selekcija Italije koja je nakon boljeg izvođenja jedanaesteraca kući poslala tim Španije. Azuri čekaju boljeg iz duela koji se odigrava večeras na čuvenom Vembliju gde će snage odmeriti Engleska i najveće iznenađenje ovog turnira, reprezentacija Danske.\nMORATA OD JUNAKA DO TRAGIČARA: Italija posle penala prošla u finale Prvenstva Evrope\nPre svega treba napomenuti podatak da izabranici Gareta Sautgejta do sada nisu primili nijedan gol na ovom Evropskom prvenstvu.\nPoznato je da je "Gordi Albion”"dosta teže nego što se očekivalo došao do plasmana u nokaut fazu, i to pošto su prvo slavili protiv Hrvatske, u velikom derbiju, što je ujedno i bio polufinalni meč na prošlom Mundijalu. Taj susret je završen rezultatom 1:0, a jedini gol je postigao Rahim Sterling.\nItalija je u finalu EURO, a ako je verovati kvotama, pridružiće joj se Engleska koja večeras (21.00) igra protiv Danske i kvota na pobedu Albiona je 1,82. S druge strane, kvota na iks 3,40, a na novu senzaciju u režiji Skandinavaca 4,80. Pogledajte sve kvote kladionice MOZZART za Engleska - Danska.\nU drugom kolu je Engleska mimo svih očekivanja remizirala protiv Škotske, u duelu u kom nije bilo golova, dok su izabranici Gareta Sautgejta u poslednjem kolu grupne faze savladali Češku, a taj duel je završen rezultatom 1:0.\nU nokaut fazi “Gordi Albion” nije imao nimalo lak posao, pošto su ih tamo sačekali Nemci, ali bez ikakve sumnje je to bio jedan od boljih mečeva u poslednjih nekoliko godina za Engleze, koji su na kraju slavili sa 2:0.\nU četvrtfinalu su Englezi samo potvrdili da se nalaze u sjajnoj formi na ovom turniru, pošto su bez većih problema eliminisali Ukrajinu i to pošto je taj duel završen sa više nego ubedljviih 4:0 a dvostruki strelac na tom susretu bio je Hari Kejn koji pruža sve bolje partije kako prvenstvo odmiče, a pored njega su se u listu strelaca upisali i Megvajer i Henderson.\nInače, Garet Sautgejt za ovaj polufinalni meč može da računa na sve igrače, što je svakako informacija koja može i te kako da obraduje sve navijače ovog tima.\nA sada da se osvrnemo najvećem iznenađenju ovog turnisa, selekciji Danske.\nPre početka turnira se očekivalo da Danska bez većih problema dođe do plasmana u nokaut fazu, i to najviše zbog toga što je u grupi sa njima bila i debitant Finska, koja je sasvim sigurno smatrana za autsajdera.\nIpak, izabranici Kaspera Hjumlanda su upravo od Finaca poraženi na startu turnira sa 0:1, ali nema nikakve sumnje da je taj meč obeležio Kristijan Eriksen koji je vodio veliku borbu za životu, nakon što je krajem prvog poluvremena kolabirao na terenu.\nNa sreću po Skandinavce, sve se na kraju dobro završilo po fudbalera Intera, ali nažalost njegovi drugari su šanse za prolaskom dalje sveli na minimum, pogotovu što ih je u preostala dva meča čekao dosta teži zadatak.\nU drugom kolu Evropskog prvenstva Danska je odigrala jedan fantastičan meč, a posebno se to odnosi na prvo poluvreme, koje je ova selekcija dobila nad Belgijom rezultatom 1:0, uz podatak da su izabranici selektora Hjumlanda pored ranog gola u drugom minutu stvorili još nekoliko zrelih šansi.\nIpak, u nastavku meča je šansu sa klupe dobio Kevin De Brujne koji je preokrenuo meč, doneo Belgijancima pobedu, što je u neku ruku i značilo eliminaciju Danaca.\nMeđutim, u poslednjem meču grupne faze, izabranici Kaspera Hjumlanda su odigrali jedan fantastičan meč i slavli protiv Rusije, čime su i izborili plasman u nokaut fazu.\nOva selekcija je u osmini finala demolirala Vels sa čak 4:0, da bi nakon toga bez jednog od najboljih fudbalera Poulsena slavila i protiv silno motivisane ali i neugodne Češke, pošto je na kraju taj susret završen rezultatom 2:1.\nDrugi polufinalni meč prvenstva Evrope na programu je u sredu od 21.\nFudbalska reprezentacija Danske Fudbalska reprezentacija Engleske Hari Kejn EURO 2020 Vembli EURO 2020 uživo


Selidbe specijalnih tereta - Selidbe Beograd\nSelidbe specijalnih tereta spadaju u najteže i najzahtevnije poslove koje obavljamo i od ključnog značaja za njihovo uspešno bavljanje su dobra organizacija i planiranje kompletne selidbe. Kada je reč o specijalnim teretima u procesu njihove selidbe nisu dozvoljene greške, i svaka pogrešna procena može biti ključna za neuspešno obavljen posao.\nŠta sve spada u selidbe specijalnih tereta\nU selidbe specijalnih tereta spadaju sve selidbe čiji proces izvršenja zahteva dodatna planiranja, veći broj radnika i težine tereta koji uglavnom prelaze 200kg. Ovo su najtraženiji tereti koji spadaju u specijalne i selidbe oko kojih je potreban poseban angažman:\nSelidbe fotokopir mašina\nSelidbe CNC mašina\nSelidbe rashladnih vitrina\nSelidbe pekarske opreme\nI ostalo što nije nabrojano\nProcena selidbe specijalnih tereta, mnogo bitan faktor\nProcena selidbe pogotovo specijalnih tereta je prvi i možda najbitniji proces koji je obavezan da se obavi. Kod nas je besplatna procena selidbe i odmah pri tom prvom kontaktu znaćete sve detalje, naš način selidbe specijalnog tereta, broj ljudi koji će učestvovati, i cenu koju plaćate. Neke stvari zbog gabarita je potrebno demontirati kako bi se lakše manevrisalo kroz uske prolaze. Postoje tri načina na koje obavljamo selidbe specijalnih terata a to su, ručni, ručni sa španerima, i mašinski. Za mašine do 2500kg koristimo kombi prevoz a za teže kamionski prevoz.\nKontaktirajte nas i zakažite svoj termin besplatne procene selidbe, dozvolite nam da Vaše poverenje cenimo iznad svega tako što ćeo ga opravdati odličnom uslugom.


Dvoje glumaca Pozorišta lutaka u Nišu, koji su bili angažovani na osnovu honorarnog ugovora, ostali bez prihoda od početka vanrednog stanja\nUprkos tome što nosim celokupan repertoar, zarađivao manje od minimalca po osnovu angažovanja na konkretnim predstavama, a onda je došlo vanredno stanje, u kojem nema predstava, pa ni prihoda-kaže glumac Mladen Milojković\nOn dodaje da je tražio pomoć od nadležnih, ali da Pozorište lutaka nema rešenja za njihov problem, iako druga pozorišta i institucije pomažu i poštuju svoje saradnike\nDirektorka Pozorišta Milica Radulović tvrdi da je zainteresovana za rešavanje ovog problema skladu sa zakonom\nSekretarka Sekretarijata za kulturu i informisanje Aleksandra Radosavljević kaže da se trude da nađu rešenje za glumce koji nisu zaposleni, a u vreme vanrednog stanja nisu ni angažovani\nVlada Srbije odlučila je da se iz državnog budžeta slobodnim umetnicima plati po 90.000 dinara pomoći, ali za troje glumaca iz Niša koji imaju status honorarni saradnik, a ne slobodni umetnik, još nije sigurno da će dobiti ovu novčanu pomoć\nDvoje glumaca Pozorišta lutaka u Nišu, Jelena Đorđević i Mladen Milojković, kojima su istekli ugovori o radu, od početka vanrednog stanja su ostali bez prihoda, pa tvrde da gladuju i ne mogu da plate račune.\n-Početkom decembra prošle godine istekao mi je poslednji ugovor na određeno vreme. Uprkos tome što nosim celokupan repertoar, nakon toga sam bukvalno ostao na ulici i zarađivao manje od minimalca po osnovu angažovanja na konkretnim predstavama. A onda je došlo vanredno stanje, u kojem nema predstava, pa ni prihoda- kaže Milojković, koji u Lutkarskom pozorištu radi deset godina.\nOn je uputio više dopisa Ministarstvu kulture i informisanja, gradonačelniku Niša Darku Bulatoviću, niškom Sekretarijatu za kulturu i informisanje i direktorki Pozorišta lutaka Milici Radulović.\nMilojković tvrdi da se jedino sekretarka Sekretarijata za kulturu i informisanje Aleksandra Radosavljević založila da reši problem.\n-Međutim, problem je što Pozorište po zakonu nema osnov da isplaćuje one koji nemaju ugovor o radu, a pri tom nisu radno angažovani po drugom osnovu. Za mesec mart zaradio sam manje od minimalca, a koleginica Đorđević nula dinara. Uprkos tome što igramo u komercijalnim predstavama koje su stalno na repertoaru, pune budžet i pozorište ne može bez nas-kaže glumac.\nOn smatra da Pozorište lutaka nema rešenja za njihov problem, iako druga pozorišta i institucije pomažu i poštuju svoje saradnike.\n-Iskren da budem ne želi da se bavi nama. Direktorka pozorišta ne odgovara ne mejlove, a kada odgovori, nazove nas “patetičnima” ili “trogodišnjacima”. Mislim da je u pitanju jedna velika kolektivna nebriga- kaže Milojković.\nMilojković tvrdi da je predlagao da glumica Đorđević i on budu plaćeni paušalno, da im se isplati pomoć poput one koje Beograd daje samostalnim umetnicima koji nisu radno angažovani zbog epidemije, da se igraju onlajn predstave koje bi bile osnov za plaćanje…\n-Umesto takvih rešenja, dodaje glumac, dogodilo se jedino da su im pomogle kolege iz Pozorišta, koje su za njih izdvojile deo svojih zarada.\nDirektorka Pozorišta lutaka kaže da je zainteresovana za rešavanje ovog problema, i da čini sve što je u njenoj moći, a pritom je u skladu sa zakonom, da se to reši.\n-Čula sam u medijima da će danas ili sutra na nivou države biti rešen problem samostalnih umetnika koji se angažuju honorarno, te ćemo odmah i sa zadovoljstvom primeniti sve što bude odlučeno-ističe ona\nDirektorka naglašava da nakon što su ovim glumcima Đorđević istekli ugovori na određeno vreme, nastojali da kreiraju repertoar u kojem bi oni igrali u svim predstavama, i za to dobili što veće honorare, po ugovoru o autorskom delu. Glumci su na taj način mesečno zarađivali i prosečnu platu. Takođe, ovih dana je po četvrti put uputila zahtev nadležnoj Komisiji Vlade Srbije da oni budu zaposleni na neodređeno vreme. Njihovi ugovori na određeno vreme više ne mogu biti produženi jer zakon dopušta takvu vrstu zaposlenja najviše dva puta po dve godine, što je već iskorišćeno.\nSekretarka Sekretarijata za kulturu i informisanje Radosavljević kaže da se trude da nađu rešenje za glumce koji nisu zaposleni, a u vreme vanrednog stanja nisu ni angažovani.\n-Moramo da poštujemo zakon, a želimo i da zadovoljimo altruističku potrebu da u ovom slučaju pomognemo. U Gradu Nišu ima volje da se problem reši, samo još uvek tražimo pravni osnov za to- kaže ona.\nDržavna pomoć za slobodne umetnike, ne i za honorarne saradnike?\nVlada Srbije odlučila je da se iz državnog budžeta slobodnim umetnicima plati po 90.000 dinara pomoći. Međutim, za troje glumaca iz Niša koji imaju status honorarni saradnik, a ne slobodni umetnik, još nije sigurno da će dobiti ovu novčanu pomoć.\nU Nišu u nadležnim institucijama očekuju pojašnjenja države. Nadležni veruju da će pomoć dobiti svi bez obzira na status, koji zbog vanrednog stanja nisu mogli da se bave umetnošću.\nVlada Srbije usvojila je odluku da 2.353 umetnika dobije pomoć iz republičke kase. Kako navode u Ministarstvu kulture, oko 212 miliona dinara biće preneto na račune lokalnih samouprava koje treba da isplate novac slobodnim umetnicima.


Saopštenje u vezi sa najnovijim bezbednosnim incidentom uperenim protiv Dragice Gašić | New Social Initiative - NSI Saopštenje u vezi sa najnovijim bezbednosnim incidentom uperenim protiv Dragice Gašić – New Social Initiative – NSI\nSaopštenje u vezi sa najnovijim bezbednosnim incidentom uperenim protiv Dragice Gašić\nNova društvena inicijativa podseća da se izostankom osuda učestalih incidenata čija su meta kosovski Srbi šalje poruka prećutnog odobravanja.\nNova društvena inicijativa (NSI) ukazuje na opasnost izostanka reakcija i tendenciozno informisanje o potencijalnim etnički motivisanim incidentima usmerenim protiv povratnika na Kosovu.\nNapadi i pljačke usmereni na povratnike i njihovu imovinu se godinama na Kosovu karakterišu kao da su počinjeni iz ekonomskih motiva. Dok je to možda i istina u nekim slučajevima, izostaje prihvatanje činjenica da, bez obzira na motiv, takva krivična dela imaju veći uticaj na percepciju bezbednosti osetljivih grupa kakve su manjinske zajednice i povratnici, nego na pripadnike većinske zajednice koji se u ruralnim sredinama susreću sa istim bezbednosnim izazovima.\nMeđutim, imajući u vidu medijsku hajku, reakcije civilnog društva iz Đakovice i izostanak osude čelnika kosovskih institucija na te reakcije, napad na imovinu Dragice Gašić iz Đakovice se mora posmatrati kroz prizmu narušenih međuetničkih odnosa.\nReakcije čelnika kosovskih institucija ne samo da su izostale, već je kosovski premijer Aljbin Kurti, u Briselu nedavno i implicitno doveo u pitanje pravo Dragice Gašić da se vrati u Đakovicu i legalnost porekla njene imovine. U odgovoru na pitanje da li će on, kao premijer Kosova omogućiti svakome ko želi da se vrati u Đakovicu da normalno živi, izjavio sledeće:\n“Meni je veoma žao što gospodin Petković (direktor Kancelarije za KiM) i Vučić, oni zloupotrebljavaju starce u Srbiji pa ih dovedu na Vidovdan na Kosovo sa kamerama. To znači da oni ne mare za te ljude, oni prave šou da kažu evo Albanci nemaju gostoprimstvo prema Srbima, baš sa kamerama na Vidovdan. Znači da to nema nikakve veze sa dobrom namerom prema blagostanju gospođe Gašić (…) Svi oni koji imaju svojinu na Kosovu, imaju ili zemlju ili stan, mogu da se vrate, ako nisu prodali zemlju ili stan, i ako im nije dao Milošević i to je važno. Ima puno Albanaca kojima je Milošević oduzeo stan i dao nekom iz porodice jednog policajca koji je dolazio iz Beograda,“ (izjava za Tanjug od 46:42).\nKurti je ovakvom izjavom ne samo sugerisao da je Gašić instrumentalizovana i time joj dodatno ugrozio bezbednost, već se i direktno umešao u rad pravosudnih i drugih nadležnih institucija koje svoje odluke treba da donose nezavisno, kao što su, evidentno, u slučaju Dragice Gašić i učinili, potvrdivši njeno pravo na povratak i omogućivši joj isto.\nSama činjenica da se Dragica Gašić vratila u Đakovicu, jasno ukazuje na to da na Kosovu postoji birokratska struktura zadužena da olakša proces povratka. Ove institucije, poput opštinskog službenika za zajednice i povratak i Ministarstva za zajednice i povratak su u slučaju Gašić i brojnih drugih primera, ispunili svoja zaduženja i olakšali ovaj proces, ali je isto tako sve očiglednije da politička podrška ovom tehničkom delu institucija izostaje.\nPolitičko neslaganje sa prethodnim vladama nije retkost, ali većina političara na kraju pokaže zrelost i uvidi neophodnost poštovanja odluke prethodnih vlada, sudova ali i skupština.\nU nadi da će tako biti i sada i da će vlasti na Kosovu poštovati vladavinu prava i sprovesti odluke od neizmernog značaja za multietničnost na Kosovu, podsećamo na to da je Kosovska agencija za upoređivanje i verifikaciju imovine potvrdila Dragičino pravo korišćenja stana, da je kosovski Ustavni sud potvrdio vlasništvo manastira Dečani nad 24 ha zemlje u okolini manastira i da je kosovska Skupština ratifikovala Prvi sporazum o principima koji regulišu normalizaciju odnosa između Beograda i Prištine, a o kom je potom kosovski Ustavni sud doneo ocenu da, kao međunarodni sporazum mora biti sproveden.\nNajzad, Nova društvena inicijativa podseća da se izostankom osuda učestalih incidenata čija su meta kosovski Srbi šalje poruka prećutnog odobravanja.


Sirijski pobunjenici osuđuju paralizu opozicije\nSirijski pobunjenici u zemlji osudili su danas paralizu Sirijske nacionalne koalicije, predstavnike opozicije okupljenih na sastanku u Istanbulu.\nU zajedničkoj izjavi četiri vodeće opozicione grupe unutar Sirije navode da predstavnici Sirijske nacionalne koalicije koji su se sastali u Istanbulu nisu u stanju da ispune svoje obaveze prema revoluciji zbog untrašnjeg neslaganja.\nNa sastanku Nacionalne koalicije u Turskoj pokazale su se oštre podele i nemogućnost dogovora oko toga kako da se prošire na nove članove i ko treba da ih predstavlja na međunarodnoj mirovnoj konferenciji koju u junu žele da organizuju Rusija i SAD.\nOvo je najjasniji znak o totalnom rasulu u rukovodstvu opozicije koja je suočena sa izazovom predstojeće konferencije, prema pozivu SAD i Rusije, gde treba da razgovara sa sirijskim režimom, ocenjuje dopisnik Bi-bi-sija (BBC) iz Bejruta.\nSirijski istaknuti opozicionar Mišel Kilo, intelektualac marksista, je takođe osudio nesposobnost opozicije da donosi odluke.


3. mart 2010. - Reforma\nPotpisan je Protokol o saradnji između Državne revizorske institucije (DRI), Poverenika (za informacije od javnog značaja i zaštitu podataka o ličnosti) i Uprave za javne nabavke. Potpisnici su se saglasili oko toga da sarađuju na aktivnostima kojima se obezbeđuje, pored ostalog, „javnost procesa planiranja i izvršenja budžeta“, „puna obaveštenost javnosti o uslovima preuzimanja finansijskih obaveza države“ kao i „zakonitost, ekonomičnost i celishodnost u pogledu raspolaganja javnim sredstvima“.\nNa osnovu ovog protokola, Uprava za javne nabavke je dostavila DRI izveštaj o 56 sumnjivih javnih nabavki iz 2009, vrednih deset miliona evra. U odnosnim slučajevima ili nije bila obezbeđena konkurencija, postupak je skraćivan ili odugovlačen, ili nije postojao zakonski osnov za nabavku po hitnom postupku.\nPrema rečima direktora Uprave, vrednost javnih nabavki u Srbiji je četiri milijarde evra godišnje, ali u tu cifru ne ulazi vrednost neprijavljenih nabavki. Pri tome se od rečene četiri milijarde evra, oko milijardu potroši kroz pregovarački postupak, za koji nije postojalo opravdanje ili bi ga trebalo preispitati\nTagovi: Budžet, Javne nabavke, Nezavisne institucije


"Bićemo ponosni kada u Moskvi budu marširali momci sa srpskom zastavom" - BIGportal.ba\n24 Juna, 2020 24 Juna, 2020 0268\nPredsednik Srbije Aleksandar Vučić danas u Moskvi prisustvuje Vojnoj paradi povodom obeležavanja 75. godišnjice pobede nad fašizmom u Drugom svetskom ratu.\nPredsednik Vučić, koji je juče u Moskvi razgovarao s predsednikom Vladimirom Putinom, podsetio je da će na paradi učestvovati i pripadnici Vojske Srbije. “Bićemo ponosni kada u Moskvi budu marširali momci sa srpskom zastavom”, podvukao je Vučić.\nOn je podsetio da je srpski narod, srazmerno broju stanovnika, peti ili šesti narod na svetu po broju žrtava u Drugom svetskom ratu.\n“Time možemo da se ponosimo i da ne dozvolimo falsifikovanje istorije”, rekao je Vučić.\nPredsednik je rekao i da je imao veoma dobar razgovor sa Putinom i najavio dolazak ruskog predsednika u Beograd u oktobru, kada će biti otvoren i Hram Svetog Save, u čijem unutrašnjem uredjenju veliki doprinos dali veliki doprinos.\nParadi u Moskvi prisustvovaće i ministar odbrane Srbije Aleksandar Vulin, koji je istakao da će srpski gardisti na paradi pokazati kako izgledaju potomci pobednika iz Drugog svetskog rata i još jednom pokazati da su Srbi narod koji iznad svega ceni slobodu, da su uvek bili na pravoj strani sveta i da su uvek bili narod koji nepogrešivo bira slobodu i pobedu.\n“Tamo gde su Srbi, tamo je sloboda, tamo je pobeda”, istakao je ministar Vulin.\nNa čelu ešelona Garde na paradi u Moskvi biće komandant Gardijskog bataljona, potpukovnik Dragan Jakovljević.


"Švabe" se odrekle dvojice iskusnih fudbalera - Sportske novosti\nNaslovna Fudbal Novosti Fudbal “Švabe” se odrekle dvojice iskusnih fudbalera\n“Švabe” se odrekle dvojice iskusnih fudbalera\nŠtutgart je odigrao izuzetno slabu sezonu, daleko ispod očekivanja, te će od naredne sezone svoje utakmice igrati u drugom rangu nemačkog fudbala – popularnoj “Cvajti”.\nStoga, ovaj tim tokom leta očekuju brojne promene u igračkom kadru, a odavno je poznato da francuski reprezentativac – Benžamen Pavard svoju karijeru nastavlja u redovima minhenskog Bajerna.\nOdlasci iz kluba nije kraj, jer su “Švabe” na svom oficijalnom sajtu potvrdile da dvojica iskusnih fudbalera – Kristijan Gentner i Denis Aogo napuštaju ekipu na kraju mesece, kada im i definitvno ističe aktuelni ugovor.\n33-godišnji vezista Kristijan Gentner, koji je do sada bio kapiten kluba, najveći deo svoje karijere proveo je upravo u Štutgartu (za koji je nastupao u dva navrata – od 2004. do 2007. godine i od 2010. godine do ovog leta), te je ukupno odigrao 367 utakmica u dresu ovog kluba uz 51 postignut pogodak.\nSa druge strane, iskusni levi bek – Denis Aogo (32) u avgustu 2017. godine je stigao u Štutgart za koji je nastupao u 44 susreta.\nPrethodni tekstJajalo ima novi klub\nSledeći tekstRuski klub potpisao prvo pojačanje!


Jun 2018, mesečni horoskop za Bika: Čekaju vas brojni preokreti!\nDramatična situacija je i na ljubavnom planu\nZanimljivosti 25.05.2018. - 15:16h Autor: luftika.rs\nPosao: Za sve rođene u znaku Bika predstoji mesec u kom su mogući značajni događaji i brojni preokreti. Naime, Sunce, Merkur, Venera, Mars i Saturn će se naći u vaše prve tri kuće, što znači da je konačno došlo vreme da pretresete svoj identitet.\nTo znači da konačno treba da budete iskreni prema sebi – da li ste zadovoljni svojim životom, koji su vam prioriteti, da li ste zadovoljni poslom kojim se bavite. I, što je najvažnije, da li dajete sve od sebe kako na poslovnom planu, tako i po pitanju porodičnih odnosa.\nOno što je dobro jeste da će svi odgovori do kojih ćete doći za vas značiti važan preokret i konačno jasno kristalisan cilj ka kojem ćete početi da težite, a rešiće vas stresa i osećaja neizvesnosti, jer ste imali utisak da tumarate po mraku. Jun je mesec kada ćete konačno izaći iz svoje komfor-zone!\nLjubav: Dramatično će biti i na ljubavnom planu - sa partnerom ćete konačno definisati šta je to što želite. Slobodni Bikovi mogu da se nadaju zanimljivom poznanstvu u drugoj polovini meseca.\nZdravlje: Što se zdravlja tiče, zvezde poručuju da je vreme da se fizički aktivirate.\nJun 2018Mesečni horoskopHoroskop za junBikHoroskop za Bika


Neplodnost iz dana u dan sve veća - Neplodnost - Ringeraja.rs\n86.666 registrovanih članova\nUredništvo portala Ringeraja.rs, 16.1.2017\nUdeo žena bez dece u Evropi se povećava, pre svega u zemljama na jugu kontinenta koje su pogođene ekonomskim problemima, mada još nije dostignut rekord s početka 20. veka, pokazala je objavljena francuska studija.\nU istraživanju je poređen udeo žena rođenih između 1900. i 1972. koje nisu imale decu, i pokazalo se da svaka četvrta žena rođena u prvoj deceniji 20. veka nije imala decu, dok je među ženama rođenim nakon 1970. taj udeo 14 odsto, odnosno svaka sedma, objavio je Nacionalni institut za demografske studije INED.\nU Prvom svetskom ratu živote je izgubio veliki broj mladih muškaraca u uzrastu za ženidbu, a ekonomska kriza 30-ih godina 20. veka je primorala najsiromašnije da se isele u bogatije zemlje, čime se objašnjava “masovno odlaganje materinstva” početkom 20. veka.\nKako se ostvarivao ekonomski rast, a sistem socijalne zaštite uspostavljao, osetno je opao udeo žena bez dece.\nNastupio je “bejbi bum”, koji je trajao sve do 1975. godine, sa stopom plodnosti od 2,1 deteta po ženi, pri čemu među ženama rođenim početkom 40-ih godina tek svaka 10. nije imala dete.\nTada je međutim stopa plodnosti počela da opada, pa je među ženama rođenim 1974. godine iznosila 1,7 dece po ženi.\n“Efikasna kontracepcija, kasnije rađanje, veća nestabilnost veza, želja da se pre svega dobije posao koji je sve nestabilniji, i sve veća ekonomska neizvesnost” mogli su da doprinesu padu stope plodnosti, navodi se u analizi.\nU južnoj Evropi je stopa neplodnosni najbrže porasla, pa je u Španiji, Grčkoj i Italiji moguće da će među ženama rođenim ’70-ih godina i svaka četvrta biti bez dece.\nU ovim zemljama, koje su u problemima sa tržištem i zaposlenošću, pri čemu je nejednakost polova i dalje izražena što otežava usklađivanje poslovnih i porodičnih obaveza, ova stopa bi mogla i dodatno da poraste, i tako dostigne vrhunac koji je zabeležen nakon Prvog svetskog rata, predviđa Institut.\nPomera se starosna granica za vantelesnu o...\nDržavni sekretar u Ministarstvu zdravlja doc. dr Ferenc Vicko predložio je povećanje granice životne dobi za vantelesnu ...\nMirko Svirko u 17:25\nmilicicak u 17:17


Šolc: Rusija će trpiti najteže posljedice, vrijeme za nastavak pregovora sa Balkanom\nNjemački kancelar Olaf Šolc govori u Bundestagu (REUTERS/Lisi Niesner)\nMoskva je prekršila sva pravila međunarodnog poretka kada je upotrijebila silu da bi mijenjala granice, i Rusija će biti ta koja će trpiti najteže posljedice toga, rekao je u ponedeljak njemački kancelar Olaf Šolc.\nPotreba da se garantuje bezbjednost u Evropi jedna je od ključnih percepcija u poslijeratnom periodu u pogledu koje su se svi, uključujući i Rusiju, saglasili poslije 1990-tih, rekao je Šolc na konferenciji za novinare poslije sastanka sa švedskom premijerkom Magdalenom Anderson.\n"Na to može biti samo jedan odgovor. Prvo, pozivamo Rusiju da zaustavi rat. Drugo je da toliko ojačamo da se napad na članicu Evropske unije ili NATO-a ne dogodi, zato što smo dovoljno jaki da na to odgovorimo", poručio je njemački kancelar.\nTakođe je naglasio da je potrebno, što je prije moguće, započeti pregovore sa Albanijom i Sjevernom Makedonijom o pristupanju EU zato što bi, kako je ocijenio, Zapadni Balkan zbog bilo kakvog odlaganja bio ranjiviji na spoljni uticaj.\n"Jasno je i Njemačkoj i Švedskoj da EU mora da nastavi institucionalne reforme da bi imala kapacitete za proširenje", rekao je Šolc.


Vesti online / Vesti / Srbija / Kina i Srbija: Međusobna podrška i poštovanje\n16:53 >> 17:44h\nPremijer Kine Li Kećijang počeo je u sredu popodne zvaničnu posetu Srbiji sastankom delegacija dve zemlje u Beogradu. Premijera Kine je ispred Palate Srbija dočekao premijer Aleksandar Vučić, uz prisustvo počasne jedinice Garde Vojske Srbije i intoniranje himni dve države.\nKineski i srpski premijer: Li Kećijang i Aleksandar Vučić\nPosle svečanog dočeka, počeo je sastanak delegacije dve vlade, na kojem je Vučić rekao da Srbija "oseća Kinu kao velikog prijatelja" i zahvalio zbog njene podrške Srbiji i njenom suverenitetu i teritorijalnom integritetu, dodavši da Srbija podržava politiku jedne Kine.\nDonacija za Srbiju\nPremijer Srbije izjavio je da je Srbija od Kine dobila donacijuod 35 miliona juana (oko 4,5 miliona evra). Vučić je kazao da ta donacija, za koju je zahvalan Kini, može da bude upotrebljena za plaćanje kamata na ranije kredite.\nLi je izrazio zadovoljstvo što je u Beogradu, i to kao prvi šef vlade Kine u poseti Srbiji posle 28 godina. Takođe je zahvalio za gostoprimstvo i "izvarednu organizaciju" samita lidera Kine i zemalja centralne i istočne Evrope.\nKineski premijer je rekao da je, bez obzira na veličinu, svaka zemlja ravnopravna članica međunarodne zajednica i da je to načelo kineske politike.\nOn je rekao da Srbija i Kina poslednjih godina unapređuju saradnju na principima uzajamnog poštovanja.\nVučić je rekao da Srbija želi da privuče veći broj kineskih privrednika da osvajaju treća tržišta kojima Srbija ima pristup na osnovu ugovora o slobodnoj trgovinskoj razmeni - Evropske unije, Rusije, Belorusije, Kazahstana i Turske.\n"Srbija smatra da postoji veliki prostor za unapređenje bilaterlane saradnje. Imamo odlične političke odnose, očekujemo da unapredimo ekonomske odnose", rekao je Vučić.\nVučić je rekao da su na sastanku s delegacijom Vlade Kine svi ministri njegove vlade, čime Srbija želi da ukaže koliko joj znači poseta kineskog premijera.\nPotpisano 13 dokumenata\nSrbija i Kina su potpisale 13 dokumenata o saradnji u oblasti privrede, kulture, turizma, bankarskim zajmovima, vazdušnom saobraćaju, te finansiranju raznih infrastrukturnih projekata.\nNa ceremoniji u Palati Srbije dokumente su potpisali ministri u vladama Srbije i Kine, kao i predstavnici grada Beograda i nacionalnih banaka, u prisustvu premijera Srbije i Kine, Aleksandra Vučića i Li Kećijanga.\nKineska kompanija "Huavej" donirala je Elektrotehničkom fakultetu u Beogradu savremenu IT laboratoriju baziranu na savremenoj 3D tehnologiji.\nPotpisani su Sporazum o privredno-tehničkoj saradnji, Memorandum o otpočinjanju studije izvodljivosti o izgradnji industrijskog parka, Sporazum o međusobnom osnivanju kulturnih centara između Srbije i Kine.\nSporazum o uspostavljanju vazdušnog saobraćaja između Srbije i Kine, Protokol o zdravstvenim zahtjevima za izvoz smrznutog jagnjećeg mesa iz Srbije u Kinu.\nPotpisani su Ugovor o zajmu za drugu fazu paket projekta Termoelektrane Kostolac B, Sporazum o saradnji Narodne banke Srbije i Kineske razvojne banke, Memorandum o razumijevanju u sveobuhvatnoj finansijskoj saradnji Kineske razvojne banke i Vlade Srbije.\nPotpisani su i Memorandum o razumevanju između Ministarstva unutrašnjih poslova Srbije i kineske kompanije "Huavej" o saradnji u oblasti sistema, Memorandum o razumijevanju i partnerskoj saradnji između Ministarstva trgovine, turizma i telekomunikacija Srbije i kineske korporacije "ZTI".\nPotpisani su i Memorandum o razumevanju o saradnji na projektu dela obilaznice oko Beograda, Bubanj potoka i Vinče između Ministarstva građevinarstva, saobraćaja i infrastrukture Srbije i kompanije "Sajnohidro".\nMeđu potpisanim dokumentima su i Memorandum o razumevanju o finansiranju između Eksim banke i grada Beograda, Memorandum o razumevanju o finansiranju između Eksim banke i Ministarstva građevinarstva, saobraćaja i infrastrukture Srbije.\nSRBIJA Premijer proriče budućnost i citira Konfučija\nSreda 17.12.2014. 17:33\nSeseljevci muk , najglasnije se cuje vasa tisna !\nSreda 17.12.2014. 17:56\nA podrska suverenitetu Srbije i zahtev za povlacenje priznanja KiM zapadnim naci-*asistima??? Nije *izdousti smeo da pomisli da pokrene to pitanje!!!


Unesko — fijasko: Skoplje „zaratilo“ sa Beogradom, a izdaće ga Priština - Sputnjik Srbija\n07:58 28 Oktobar 2020\nUnesko — fijasko: Skoplje „zaratilo“ sa Beogradom, a izdaće ga Priština\n20:33 23.08.2017 (osveženo 20:42 23.08.2017) Preuzmite kraći link\nPredsednik Srbije Aleksandar Vučić izjavio je da zna da će Makedonija podržati članstvo Kosova u Unesku. Pitanje je, međutim, da li će se Makedoniji ove godine pružiti prilika da pokaže privrženost albanskoj stvari. Kako stvari sada stoje, teško.\nZasedanje Generalne skupštine Uneska je u novembru, a dosad u Organizaciju za obrazovanje nauku i kulturu Ujedinjenih nacija, sa sedištem u Parizu, nije stigao zahtev za prijem takozvane države Kosovo. Unesko je do kraja avgusta, moglo bi se reći, na kolektivnom godišnjem odmoru. A sve što bi eventualno i bilo pokušano tokom septembra, sudeći prema iskustvima iz 2015, bilo bi prilično zakasnelo.\nKada je pre dve godine Kosovo prvi put uputilo zahtev za prijem u Unesko, koji se po Prištinu završio neuspešno, kampanja je počela znatno pre upućivanja zahteva. Ove godine, međutim, na tom pitanju, kako Sputnjik saznaje, u Unesku nema nikakvih aktivnosti.\nUz logističku pomoć država koje ga podržavaju, Kosovo je 2015. godine bilo u kampanji već od marta-aprila, dakle više od pola godine pre zasedanja Izvršnog saveta Uneska. Tadašnji kosovski premijer Hašim Tači je još u julu uputio pismo sa zahtevom za prijem u Unesko, koje je, doduše, iz proceduralnih razloga preuzela da formalizuje delegacija Albanije.\nIzvršni savet, koji to pitanje treba da razmotri, uvek zaseda u oktobru, mesec dana pre Generalne konferencije, koja donosi konačnu odluku.\nVeć se zna da će ove godine Izvršni savet zasedati 4. oktobra, i po proceduri svi materijali koji se odnose na dnevni red te sednice trebalo bi da budu spremni mesec dana pre sednice, dakle početkom septembra.\nAli i da nije te procedure i rokova koji su sve kraći, mnogo je indikacija koje ukazuju da Prištini nije vreme za podnošenje zahteva, počev od činjenice da je od parlamentarnih izbora na Kosovu prošlo dva i po meseca, a da vlada još nije formirana.\nNe ide im naruku ni situacija u međunarodnoj zajednici, koja je bremenita mnogim problemima, zbog kojih SAD, inače najglasniji pokrovitelj Kosova, imaju dovoljno svojih problema na više „frontova“.\nDa im međunarodne okolnosti nisu naklonjene potvrdila je i vest od pre nekoliko dana. Posle ranijih tvrdnji Prištine da je prijem takozvane države Kosovo u Interpol gotova stvar, ispostavilo se da će ona i ove godine ostati bez članstva u toj organizaciji.\nVršilac dužnosti ministra spoljnih poslova u Prištini Emanuel Demaj rekao je da su neke partnerske države Kosova nezvanično zatražile odlaganje glasanja za narednu godinu.\nTo je bio samo nastavak loših vesti po Prištinu, pošto je početkom jula takozvana država Kosovo suspendovana do daljeg iz članstva u Svetskoj carinskoj organizaciji, u koju samo što je bila primljena četiri meseca ranije. Uz obrazloženje da su sa prijemom preuranili, formirali su posebnu radnu grupu koja treba da razmotri slučaj Kosovo.\nPoruka iz Skoplja: Kosovo i Unesko — kako EU, tako i mi\nNe treba zaboraviti da su i pojedini prištinski analitičari još pre mesec dana smatrali da su nerealne tvrdnje tada već odlazećeg ministra spoljnih poslova Envera Hodžaja da Kosovo ima glasove da se učlani u Unesko i Interpol.\nTako je profesor evropskih integracija na Prištinskom univerzitetu Avni Mazrekaj ocenio da je, imajući u vidu kako je Kosovo funkcionisalo u poslednje vreme i da je dosta vremena potrošeno na predizbornu kampanju i formiranje vlade, na međunarodnom planu izostalo stvaranje povoljnih okolnosti. A to, dodao je, nije u funkciji učlanjivanja u Unesko i Interpol.\nU međuvremenu, poučena prethodnim dobrim iskustvom angažovanja diplomatije u punoj meri, što je rezultiralo izostankom prijema Kosova u Unesko, Srbija ni ovoga puta ništa nije prepustila slučaju.\nŠef diplomatije Ivica Dačić nije krio da su specijalni emisari Beograda do 9. avgusta posetili 19 od predviđenih 27 država. Najavio je da će tokom septembra posebno odabrani izaslanici obići još osam država, sve sa ciljem da spreče učlanjenje Prištine u Unesko i druge međunarodne organizacije. Tačnije, cilj je da objasne poziciju Srbije vezano za status Kosova i Metohije i politiku koju vodi radi očuvanja teritorijalnog integriteta, zaštite ustavnog poretka i poštovanja principa međunarodnog prava.\nNa kraju, Prištini u prilog ne ide ni trenutna pozicija Uneska, koji ne bi da ga dodatno boli glava zbog zahteva za prijem Kosova kada ga na novembarskom zasedanju čeka dovoljno vruća tema — izbor generalnog direktora. Na konkurs je stiglo čak devet kandidatura, a lobiranje je praktično počelo sredinom marta, kada je istekao rok za kandidovanje. Nije prestajalo ni tokom avgusta.\nZato je na kraju najverovatnije da će Kosovo poslušati savet međunarodne zajednice da ove godine ne aplicira za prijem u Unesko. Još u februaru su prištinski mediji preneli da je tamošnjim vlastima sa mesta koje ima težinu poslata poruka da ne podnose zahtev kako on opet ne bi završio samo na pokušaju.\nprocedura, izbor, kašnjenje, generalni direktor, aktivnosti, zahtev, članstvo, Unesko, Emanuel Demaj, Enver Hodžaj, Ivica Dačić, Pariz, Makedonija, Priština, Srbija


Miroslava Milenović, članica Savjeta za borbu protiv korupcije Vlade Srbije, finansijska forenzičarka: Bezbjednija sam širom svijeta, nego u Beogradu – Monitor\nMONITOR: Prije oko dva mjeseca napadnuti ste u haustoru zgrade u kojoj stanujete. Kada ste to saopštili medijima, ministar policije vam je uzvratio primjedbom da je trebalo da se prvo obratite policiji. Onda smo saznali da ste to uradili početkom septembra, jer ste primijetili da ste praćeni, a Vaš saradnik Ivan Ninić je pretučen, ali od policije o toj istrazi niste dobili ništa. Da li Vas neko iz policije i tužilaštva sada kontaktira, imate li državnu zaštitu i osjećate li se bezbjednije?\nMILENOVIĆ: Prošlo je više od pet meseci kako sam primetila da me prate , više od četiri meseca kako sam prijavila tužilaštvu i policiji da me nepoznate osobe prate, i eto prošlo je dva meseca kako sam napadnuta izlazeći iz zgrade u kojoj stanujem. Više od mesec dana nemam nikakvih informacija, nemam nikakav vid zaštite i ne mogu da kažem da se osećam bezbedno. Paradoksalno, radim obuke policije i tužilaštva širom sveta i tamo se osećam bezbednije nego kada sam u Beogradu.\nMONITOR: Odakle dolaze prijetnje po Vašu bezbjednost? Bavite se finansijskom forenzikom i to sada radite i u Vladinom Savjetu za borbu protiv korupcije. Učestvovali ste u izradi i objavili dva važna i po rezultatima „subverzivna” istraživanja o raspolaganju elitnim stambenim i poslovnim kvadratima u državnom DIPOS-u i o trošenju budžetskog novca za marketing i oglašavanje državnih organizacija i preduzeća.\nMILENOVIĆ: Bavim se forenzičnim računovodstvom preko petnaest godina, član sam Saveta za borbu protiv korupcije od decembra 2012. godine, radila sam na mnogim kompleksnim predmetima finansijskog kriminala, bavim se obukama vezanim za uspostavljanje efikasnih finansijskih istraga, ali pre svega se zalažem za transparentnost u radu javnog sektora a naročito za transparentno trošenje našeg budžetskog novca. Ako me moj rad kvalifikuje za metu, onda nemam šta da dodam.\nDva izveštaja koja ste pomenuli su samo kap u moru drugih izveštaja koje je Savet za borbu protiv korupcije objavio u proteklih više od 14 godina. Samo da napomenem 24 predmeta Saveta urađena dok je Verica Barać bila živa, za koje je premijer izjavio da su rešeni a, nažalost, istina je da tapkaju u mraku i pored preuzete obaveze pred EU da će biti u najkraćem roku procesuirani. Takođe, novih 20 predmeta čeka…\nMONITOR: Nalazi i u ova dva izvještaja pokazuju zakonske slabosti koje „opravdavaju” prilično jasnu nit korupcije i zloupotreba u raspolaganju državnom imovinom i novcem građana i nastavak moćne uloge partija i pojedinaca i slabost institucija. Jasno je da novac i neopravdane privilegije završavaju na kraju kod pojedinaca…\nMILENOVIĆ: Savet je savetodavno telo Vlade i mi kroz izveštaje ukazujemo na sistemsku korupciju i Vladi preporučujemo koje mere treba da preduzme. Međutim, sve vlade pa i ova to doživljavaju kao stavljanje prsta u oko. I to sve po sistemu ako nisi sa nama onda si protiv nas.\nEkonomska elita zajedno sa političkom elitom već više od dvadeset pet godina drži Srbiju sa omčom oko vrata. Institucije sistema ne rade, i ono malo nezavisnih institucija koje su uspostavljene svakim danom trpe sve veći pritisak u radu. Pravosuđe ne postoji, ono je rastureno. Srbija grca u aferama koje se proizvode svakodnevno, a da niko ne odgovara za njih. Morao bi da se načini koreniti zaokret i da se u naš rečnik i u naše živote vrate čast, moral i poštenje.\nMONITOR: U periodu 2011-2014, prema procjeni Savjeta, a na osnovu ispitanog uzorka, više od 800 miliona eura otišlo je na marketing i oglašavanje državnih institucija, javnih preduzeća , preduzeća u većinskom državnom vlasništvu, državnih fondova i lokalne samouprave. To je ogroman novac dat da se reklamiraju oni koji bi trebalo da imaju najmanje potrebe za tim. Zaključili ste da tako političke elite najlakše utiču na medije, preko marketinških firmi koje su im bliske?\nMILENOVIĆ: U izveštaju je obrađen jako mali uzorak , manji od jednog procenta svih državnih institucija, javnih preduzeća, preduzeća u većinskom državnom vlasništvu, raznih agencija, fondova, lokalnih samouprava…I taj uzorak je potrošio za posmatrane četiri godine preko 60 miliona evra. Kada smo izvršili ekstrapolaciju na celi javni sektor Srbije došli smo do iznosa od preko 840 miliona evra. Sa velikom sigurnošću mogu da tvrdim da su i jedan i drugi iznos minimalni iznosi jer u izveštaj nisu ušli rashodi koje su platili Telekom, Srbijagas, deo sponzorstava PTT Pošta, Informatike a.d, kao ni celokupni troškovi Ministarstva spoljnih poslova i Vlade Republike Srbije.\nKada je privreda Srbije na kolenima i nema svežeg novca, jasno je da zapravo novac koji dolazi do medija u velikom broju slučajeva dolazi iz javnog sektora. Kada privreda slabo radi, diskreciono pravo pojedinaca iz javnog sektora, kom mediju će dati novac, gde će se oglasiti i kome će dodeliti donaciju, predstavlja mogući uticaj koji politička elita može imati na medije.\nSvrha ovog izveštaja nije bila da podeli medije na čiste i prljave, već da ukaže na mogući uticaj koji politička elita može da ima na rad medija.\nAko u društvu nema debate, nema sučeljavanja mišljenja, ako na javnom servisu nisu ni objavili slovo o ovom izveštaju, logično je da se nameće pitanje cenzure, autocenzure i političkog uticaja na urednike i novinare.\nKada ste pritisnuti besparicom u društvu, ono što prvo ne želite da uradite je da naljutite vašeg klijenta odnosno, na primer, oglašivača…I o tome smo pisali, da je samo stvar koliko je neko pristojan i čestit i da li hoće ili neće da pritiska urednike i novinare a da nije zakonski regulisano šta ,koliko i kako može. U izveštaju smo se bavili i načinom izigravanja Zakona o javnim nabavkama, kod nabavki pomenutih usluga. Ogromni novci su ostavljeni na raspolaganje pojedincima bez jasno utvrđenih pravila.\nMONITOR: Kako tumačite to što Vam Vlada Srbije nije odgovorila na sve Vaše upite, a Ministarstvo spoljnih poslova, javna preduzeća Srbijagas i Telekom kao i Informatika Novi Sad, uopše nisu htjeli da sarađuju sa Savetom?\nMILENOVIĆ: To je pitanje pre svega za Vladu i za premijera, jer nema borbe protiv korupcije sa tajnim ugovorima, netransparentnim poslovanjem i neobelodanjivanjem informacija od javnog značaja.Transparentnost u radu je nešto oko čega ne bi trebalo uopšte da polemišemo. Čim se nešto krije, pitanje je zašto. Paradoksalno je da se Savet za borbu protiv korupcije, koji je odavno telo Vlade, obraćao povereniku prošle godine više od 50 puta da bi uspeo da određene informacije dobije a sve u svrhu izrade izveštaja.\nMONITOR: Medijska strategija sa aljkavim odnosom prema zakonskim obavezama i države i novopečenih vlasnika, takođe je nešto prema čemu ste bili veoma kritički. Komentarisali ste da se uglavnom radi o preuzimanju medija pred predstojeće izbore. Centar za vladavinu prava je „prozvao” državne organe da reaguju i objasne kako je moguće da Radoica Milosavljević, biznismen iz Kruševca, ranije osuđivan krivično, kupi osam medija, i ne ispostavi bankarske garancije do današnjeg dana?ž\nMILENOVIĆ: Savet za borbu protiv korupcije je u svom Izveštaju o vlasničkoj strukturi medija iz februara 2015.godine izneo stav da sama privatizacija neće rešiti problem medija u Srbiji. I ovoga puta, nažalost, pokazalo se da za pojedince koji su bliski političkoj eliti ne važe pravila i zakoni kao za sve ostale građane. Neko mora da ima ime i prezime, ko je dozvolio da se sve ne uradi u skladu sa pozitivnim zakonskim propisima, a na tužilaštvu je da uradi svoj posao.\nBorba protiv korpucije je formalna\nMONITOR: Nedavno je u policijskoj akciji Rezač, među 70-ak ljudi, uhapšen i Slobodan Milosavljević, član DS-a i ministar, za navodno nezakonito raspolaganje državnom imovinom. Vi ste pomenuli kako je, prema podacima Saveta, vlasnik TV Pink Željko Mitrović u 2014. dobio milionski kredit za refinansiranje u okviru pomoći države za podsticaj izvoza! Sad, po tim navodima kao atraktivnim primjerima, izgleda da se malo šta mijenja, iako je i ovoj vlasti, i čini se baš njoj više nego prethodnima, sve u znaku „borbe protiv korupcije”, tajkuna, običnog i političkog nepotizma?\nMILENOVIĆ: Ova Vlada se ne razlikuje od drugih vlada po raspolaganju državnom imovinom. Imovina nije popisana, procenjena, pa prema tome i odnos je kao prema ničijoj, a ne kao prema našoj. Tajni ugovori, aneksi u privatizaciji koje potpisuju samo oni koji su bliski sa vladajućom elitom, podsticaji koje dobijaju privilegovani, nejednak tretman svih građana i pravnih lica pred licem pravde… Samo govore koliko je Srbija ogrezla u korupciji i koliko je sadašnja vladajuća politička elita deklarativna u borbi protiv korupcije. Borba protiv korupcije u Srbiji nije suštinska već formalna.\nA na tužilaštvu je da pokrene postupke protiv svih koji su se ogrešili o Zakon – naravno, moram da napomenem ne selektivno, ne politički atraktivno, ne senzacionalistički…\nOd znanja važnije koga znate\nMONITOR: Kao forenzički računovođa, kako ocjenjujete značaj i domete finansijskih istraga u radu pravosudnih organa u Srbiji, s obzirom da je to dugo slaba tačka Srbije u godišnjim izvještajima Evropske komisije?\nMILENOVIĆ: Kada pravosuđe ne funkcioniše, kada institucije sistema slabo funkcionišu i razaraju se, kada se institucije bave same sobom i udavljene su u aferama, onda se šalje poruka građanima da je sve moguće i da je sve dozvoljeno samo ako pripadate onima koji vladaju. Znanje se tako degradira jer nije važno šta znate, postaje važno koga znate…Tada počinje da bude isplativo bavljenje kriminalom. Značaj finansijskih istraga je veliki, jer ono što je opljačkano i oteto od nas građana trebalo bi da se vrati državi i nama građanima. Efikasne finansijske istrage u Srbiji su moj san, koji eto postaje java u raznim drugim zemljama širom sveta gde radim. U Srbiji još uvek su san…


Srna, 27.02.2014., Srbin uhapšen u Americi po hrvatskoj potjernici | D.I.C. Veritas\nBEOGRAD – U Americi je uhapšen Srbin Milan Bačić /57/ iz Vinkovaca po interpolovoj potjernici Hrvatke, zbog navodnih ratnih zločina u Istočnoj Slavoniji tokom rata 1990-ih godina.\n“Bačić je uhapšen juče na Nijagarinim vodopadima, prilikom prelaska kanadsko-američke granice”, saopštio je Dokumentaciono-informacioni centar “Veritas”, pozivajući se na informacije od Milanove porodice, koja živi u Begeču u Srbiji.\nBačić je prije mjesec dana otišao u posjetu kod sinovke u Kanadu sa kojom je juče krenuo u obilazak Nijagarinih vodopada, kada ga je uhapsila američka policija.\nNjegovo ime se do sada nije nalazilo na spiskovima lica koja se dovode u vezi s ratnim zločinima, koje su objavili hrvatski organi, pa tako ni na posljednjem spisku od 31. marta prošle godine, na kojem je bilo ukupno 1.577 lica.\nUhapšeni Milan Bačić je živio u rodnim Vinkovcima do 1991. godine, kada je zbog progona Srba izbjegao sa porodicom, najprije u Sotin kod Vukovara, odakle je poslije takozvane “mirne reintegracije” preselio u Begeč, u Srbiji, gdje mu i sada živi porodica.\n“Veritas” napominje da je ovo već četvrto hapšenje Srba iz Hrvatske od početka ove godine po hrvatskim potjernicama, a svim uhapšenima je zajedničko da su rođeni u Hrvatskoj, da su usljed ratnih okolnosti protjerani sa svojih ognjišta, da imaju prebivalište u Srbiji i da su državljani Srbije.\nPočetkom ove godine uhapšeni su Saša Počuča /43/ i Mirko Žarković /44/ na graničnom prelazu Batrovci pri ulasku iz Srbije u Hrvatsku, ali je Počuča, nakon četiri dana pušten iz pritvora uz obustavljanje postupka, dok se Žarković od 21. januara nalazi u istražnom zatvoru u Splitu, bez provedene ijedne istražne radnje.\nOsim toga, 20. februara ove godine, prilikom prelaska slovenačko-italijanske granice na spektakularan način uhapšen je Ljubomir Eraković /56/, koji je sa još nekoliko članova porodice krenuo u Francusku na sahranu bliskog rođaka.\nItalijanska policija je Ljubomira izvukla iz autobusa koji je nastavio put, ali ga je pustila nakon gotovo četiri sata, koliko joj je trebalo da provjeri rješenje suda u Šibeniku, koje je nosio sa sobom, da je protiv njega još 2012. godine obustavljena istraga za ratni zločin protiv civila.\nItalijanski policajci su se izvinili Ljubomiru i istjerali ga iz pogranične karaule u noć, tako da se morao pješke vratiti preko graničnog prelaza u Sloveniju, a odatle vozom preko Ljubljane do Beograda.\nNa osnovu međunarodnih potjernica koje je raspisao Biro Interpola u Zagrebu, širom svijeta je do sada uhapšeno 124 Srbina iz Hrvatske i bivša pripadnika JNA, od kojih su 36 ekstradirani u Hrvatsku.\nOd ekstradiranih do sada je protiv njih 18 postupak obustavljen ili je optužba odbijena, uglavnom nakon prekvalifikacije djela ratnog zločina u oružanu pobunu, što ima za posljedicu gubitak obeštećenja za vrijeme provedeno u pritvoru.\n“Veritas” napominje da ovoliki broj obustava postupaka protiv lica sa Interpolovih potjernica ukazuje i da Hrvatska zloupotrebljava Interpol.\n27. Februar 2014.Vesti, 27.02.2014., SAD: Srbin uhapšen po hrvatskoj poternici a nije na spiskuSrbin Milan Bačić (57) iz Vinkovaca uhapšen je u Americi po interpolovoj poternici Hrvatske, zbog...


Izvor: B92, 04.Avg.2021, 10:00\nSonja Denić iz Aranđelovca provela je tri i po godine radeći u barovima na prekookeanskim brodovima, a u Srbiju je dolazila na nekoliko meseci da se odmori i napuni baterije pre nove plovidbe.\n"Život na kruzeru znači odvojenost od porodice i radni dan koji nekada traje više od 12 sati - što bezbrižno vreme kod kuće čini jako dragocenim", kaže ona.\nAli to vreme sada možda neće biti tako bezbrižno, pošto bi srpske pomorce i lađare po povratku sa plovidbi mogli da dočekaju problemi sa porezom.\n"Niko ne zna da vam kaže koji je iznos koji treba da platite, za svakog se razlikuje pošto ne postoji regularna i jedinstvena praksa - to je najveći problem", kaže za BBC na srpskom Branislav Vajda, predsednik Granskog sindikata lađara i pomoraca Srbije i Udruženja profesionalnih lađara Srbije (UPLS).\nRepublika Srbija nema zakone i podzakonske akte koji posebno regulišu i bliže objašnjavaju delatnosti pomorstva i lađarstva.\nAktivna diskusija oko njihovog oporezivanja počela je posle protesta frilensera, koji su se početkom 2021č godine pobunili zbog predloga novog Zakona o porezu na dohodak, kaže Vajda.\nMeđutim, prema njegovom mišljenju, problem sa zakonom postoji još od osamostaljenja Crne Gore 2006. godine.\nSrbija, kao samostalna država, nikada nije donela adekvatan zakon zato što su nadležni smatrali da "mi nemamo pomorce i more", smatra on.\nIpak, situacija se sada značajno promenila - tada je broj pomoraca i lađara bio manji, a većinom se radilo o nautičkom osoblju.\nDanas u tu grupu spadaju mnogi, "od konobara do frizera" koji rade na brodovima.\nPomorci i lađari ne traže apsolutno oslobađanje od plaćanja poreza, ali nejasnoće u zakonu koji ne prepoznaje njihova zanimanja najveći su problem za građane Srbije koji rade na plovilima izvan zemlje, kaže Vajda.\nIz UPLS-a su dobili četiri različita tumačenja Zakona o porezu na dohodak građana u neformalnim razgovorima sa predstavnicima četiri poreske uprave, napominje on.\nMinistarstvu finansija su, početkom maja, uputili molbu za definisanje poreskog statusa pomoraca Srbije i domaćih radnika na stranim brodovima, ali i dalje čekaju na odgovor.\nTražili su da im se objasni da li se pomorci i lađari smatraju rezidentima ukoliko provode više od pola godine van zemlje, kao i da se definišu obaveze za pomorce koji su rezidenti i nerezidenti.\nNjihova molba je "uzeta u rad", rekli su iz ministarstva u mejlu poslatom UPLS-u 16. juna u koji je BBC na srpskom imao uvid.\nNe uzima se u obzir da su ljudi na brodovima imali zdravstveno ili penziono osiguranje za vreme trajanja ugovora i onda žele da vam naplate porez u Srbiji za celu godinu, tvrdi Vajda.\n"Neki poreski inspektori mogu da odluče i da naplate porez na bruto dohodak koji uključuje troškove prevoza, ishrane, smeštaja i ostalih stvari koje nisu vaša plata", ističe Vajda.\nVećina radnika iz Srbije na plovidbama u inostranstvu nije stalno zaposlena, već se potpisuju ugovori na nekoliko meseci i prilikom svakog novog angažmana sastavlja se novi.\nBogdan Jovanović, kuvar iz Beograda, radio je na prekookeanskim i rečnim brodovima u Evropi.\nPreko okeana je putovao kao zaposleni u kompaniji Tui Kruzes, nemačkom firmom sa sedištem u Hamburgu, čiji kruzeri plove pod malteškom zastavom.\n"Mislim da to rade upravo zbog poreza, staža, prekovremenog rada i ostalih stvari, jer Malta ima poreske olakšice u odnosu na Nemačku", objašnjava Jovanović.\nKada je radio na rečnim brodovima, imao je ugovor sa kompanijom River Advajs iz Bazela u Švajcarskoj.\n"Ta kompanija ti otvori nalog na platformi za elektronsko plaćanje Leo Pej sa Malte i obavezan si da tu primaš platu", kaže ovaj kuvar.\nDodaje da je bio zdravstveno osiguran i na rečnom i na prekookeanskom brodu, ali kaže da mu nije uplaćivano penziono osiguranje.\nRadnici iz Srbije rade i na brodovima američke korporacija Princes Kruzes sa sedištem u Kaliforniji.\nNa sajtu ove kompanije navodi se da svi zaposleni na njenim brodovima koji nisu američki rezidenti treba da podnesu zahtev za plaćanje poreza prilikom povratka u svoju zemlju.\nPrinces Kruzes sve one koji dolaze iz tih zemalja angažuju po modelu samozapošljavanja, dodaje se.\nIz Udruženja profesionalnih lađara Srbije (UPLS) kao primer dobre prakse navode Hrvatsku.\nPomorski zakonik Republike Hrvatske donet je 2004, a dopunjen 2009. godine.\nPrema odredbama ovog zakona, član posade broda u međunarodnoj plovidbi je obveznik poreza na dohodak samo u slučaju da vreme provedeno na brodu ne prelazi 182 dana u poreskoj godini.\nPrijava poreza za samozaposlene je, kao i u Srbiji, obaveza pomoraca i lađara.\n"U Hrvatskoj pomorci koji su veći deo godine u inostranstvu plaćaju prosečno stotinak evra mesečno u periodu koji provode kod kuće za penziono i zdravstveno osiguranje, što je prihvatljivo i to je primer dobre prakse", ocenjuje Branislav Vajda.\nNa sajtu Sindikata pomoraca Hrvatske postoji i kalkulator obračuna poreza i članovi ovog sindikata mogu da dobiju informacije o sumi koju bi trebalo da plate državi po povratku u Hrvatsku.\nU susednoj Crnoj Gori, Zakon o porezu na dohodak fizičkih lica rezidente definiše na isti način kao i srpski propisi - taj status imaju oni koji provedu više od 183 dana u zemlji u toku poreske godine ili oni koji imaju prebivalište, centar poslovnih i životnih interesa u Crnoj Gori.\nMeđutim, u ovom zakonu naglašeno je da naknade za troškove poput prevoza, ishrane ili smeštaja nisu oporezivi.\nU ovoj bivšoj jugoslovenskoj republici porez na dohodak je 9 odsto, osim ako primanja prelaze visinu prosečne godišnje plate u Crnoj Gori i u tom slučaju iznosi 11 odsto.\nVajda tvrdi da bi neadekvatni propisi u Srbiji mogli da dovedu do iseljenja pomoraca i lađara u zemlje u kojima je ta sfera detaljnije uređena, među koje spada i Hrvatska.\nSonja Denić se, s druge strane, pita zbog čega bi neko ko je devet ili deset meseci proveo na kruzeru platio porez u Srbiji.\n"Nisam imala ništa sa Srbijom u tom periodu, osim što sam ovde potrošila novac zarađen u inostranstvu.\n"Ne znam za šta bih platila porez kada sam u Srbiji bila samo na odmoru, ne vidim razliku između nas i drugih Srba koji rade u inostranstvu i plaćaju porez u tim zemljama", kaže ona.


Sajam automobila 2018 Beograd - Otkup automobila\nOtkup automobila » Sajam automobila 2018 Beograd\nDDOR BG Car show 06, kako je zvanično ime ovogodišnjeg sajma automobila ugostiće oko 350 izlagača iz zemlje i inostranstva. U 10 hala, biće predstavljeno više od 40 novih modela automobila, a posetioci će moći da vide šta im je za narednu sezonu pripremilo preko 50 proizvođača.\nLjubitelji motocikala takođe neće biti uskraćeni za uživanje u svojoj pasiji jer ih čeka 40 proizvođača motocikala, ATV i sličnih vozila, ali i bicikala, dok će se eko i električni motocikli nalaziti u posebnom izložbenom prostoru nazvanom „zelena zona“ u hali 7.\nKako se beogradski sajam održava ubrzo nakon Ženevskog mnogi željno iščekuju da vide novitete u premium segmentu koji su bili predstavljeni upravo u Ženevi. Najnovija tehnološka dostignuća, napredak na polju električnih i eko vozila, ali i određene specifične karakteristike modela vozila, ono su što posetioce ove manifestacije privlači da iz godine u godinu dolaze na sajam automobila.\nGrand Motors zvanični zastupnik za Ford vozila premijerno će predstaviti novu Ford Fiestu, dok će iz aktuelne Ford ponude biti izdvojeno 11 automobila i to: Focus, C-Max, S-Max, Kuga, Ranger, Mondeo, Edge, EcoSport. Nova Fiesta biće predstavljena u verziji sa petoro vrata, a najprodavaniji evropski auto u klasi malih automobila može se pohvaliti motorom od 1,5 litara sa 85 KS, ali i dodatnom opremom koja uključuje automatski klima uređaj, multimedijalni ekran od 8 inča, limiter brzine, svetla za maglu, napredan bezbednosni sistem za održavanje vozila u saobraćajnoj traci i još mnogo toga.\nMeđutim, na ovaj sajam se često dolazi ne samo zbog automobila već i pratećih dešavanja, nagradnih igara i dobre zabave. Zanimljivo je da svake godine, nakon sajma poraste i otkup automobila.\nJednostavno, uprkos popustima koji izlagači nude za vreme sajma, mnogima neka od željenih vozila ostaju i dalje nedostižna.\nOdlično rešenje je polovan automobil, a mi vam u tome možemo pomoći. U najkraćem roku možemo da otkupimo vaše vozilo, a vi ćete uz određenu doplatu sebi moći da priuštite makar polovan, ako ne i nov model nekog drugog automobila.\nNaše usluge su vam na raspolaganju 24 sata tokom cele nedelje, a ono što za većinu naših klijenata predstavlja odlučujući faktor je profesionalnost, dugogodišnja tradicija poslovanja i keš isplata istog dana.\nZato, prošetajte i ove godine sajmom, a zatim nam se javite da zajedno realizujemo ostvarenje vašeg sna za kupovinu automobila po želji.


Arhiva - Čovek gleda TV ekran na kome su predsednik SAD Donald Tramp, levo, i severnokorejski lider Kim Džong Un, tokom emitovanja vesti, na železničkoj stanici u Seulu, Južna Koreja, 10. avgusta 2017.\nPristanak Severne Koreje da uđe u razgovore sa Sjedinjenim Državama mogao bi biti diplomatski proboj ka postizanju mirnog rešenja nuklearne krize, lukavstvo sa ciljem ublažavnja sankcija, ili oba.\nSpremnost severnokorejskog lidera Kim Džong Una da krene u pregovore sa Sjedinjenim Državama o okončanju nukelarnog programa njegove zemlje i obećanje da će suspendovati raketne testove dok razgovori traju, preneo je u utorak Čung Eui Jong, čelnik južnokorejske bezbednosne kancelarije, nakon sastanka sa Kimom u Pjongjangu.\nSevernokorejska vlada još uvek nije potvrdila južnokorejsku interpretaciju potencijalnoe diplomatske prekretnice. Zapravo, severnokorejski državni list, Rodon Šinmun, u sredu je objavio čini se kontradiktornu kolumnu koja pravda nuklearnu odlučnost nacije kao neophodnu za zaštitu od "nuklearnih pretnji SAD" i kaže da ta tema nije otvorena za raspravu.\nJužnokorejsko ministarstvo za ujedinjenje u sredu je pobilo beskompromisnu poziciju severnokorejskih novina i poručilo da je pozicija Kimove vlade, prema onome kako je komunicirao sa izazlanikom Južne Koreje, otvorena za okončane nuklearnog programa pod određenim uslovima.\n"Severna Koreja je jasno iznela spremnost da se denuklearizuje, ali je takođe naznačila da nema razloga da zadrži nuklearno oružje ukoliko je vojna pretnja protiv Severne Koreje rešena i bezbednost režima garantovana", rekao je Baik Tae Hjun, portparol Ministarstva za ujedinjenje.\nNa ovoj fotografiji koju je objavila južnokorejska predsednička Plava kuća preko agencije Jonhap, Kim Jong Čol, popredsednik severnokorejskog Centralnog komiteta vladajuće Radničke partije, drugi s desan, razgovara sa južnokorejskom delegacijom u Pjongjangu, Severna Koreja\nSeverna Koreja prekršila je poslednje sporazume o okončanju nuklearnog programa, u zamenu za ekonomsku pomoć i bezbednosne garancije. U poslednje dve godine, Kim Džong Unova vlada ubrzala je probe dalekometnih balističkih raketa i nuklearnog oružja i primakla se bliže razvoju operativnih sposobnosti da gađa glavne gradove na kopnu Sjedinjenih Država interkontinentalnim balističkim raketama naoružanim nuklearnim glavama.\nPredsednik SAD Donadl Tramp odgovorio je strategijom "maksimalnog pritiska" kako bi prisilio Pjongjang da obustavi svoj nuklearni program, kroz uvođenje oštrih sankcija koje su zabranile trgovinu milijarde dolara vrednim severnokorejskim ugljem, čeličnom rudom, proizvodima tekstilne industrije i izvoz plodova mora. Trampova administracija takođe je izrazila spremnost da upotrebi vojnu silu, ukoliko bude potrebno, kako bi se eleminisala nuklearna pretnja.\nGlavni južnokorejski izaslanik, zajedno sa Suh Hunom, čelnikom Nacionalne obaveštajne službe, putovaće ove nedelje u Vašington kako bi informisao američke bezbednosne zvaničnike o svojim otkrićima. On će takođe posetiti Peking, Moskvu i Tokio, kako bi informisao zvaničnike.\nTramp je rekao da Severna Koreja deluje "iskrena" u ponudi da pokrene razgovore. Ali potpredsednik Majk Pens naglasio je da će Sjedinjene Države zadržati pritisak sankcijama dok Pjongjang ne preduzme značajne mere na zaustavljanju svog nuklearnog programa.\nJapan je takođe snažno podržao ostanak ekonomskih sankcija protiv Severne Koreje, dok bilo kakvi razgovori budu u toku.\nDržavni sekretar Reks Tilerson sluša predsednika Donalda Trampa kako objavljue da će Sjedinjene Dražave proglasiti Severnu Koreju za državu koja sponzoriše terorizam, tokom sastanka kabineta u Beloj kući, 20. novembra 2017, u Vašingtonu.\n"Ukoliko ćemo da imamo smislenu raspravu, Severna Koreja treba da sprovede plan denuklearizacije koji je proverljiv i nepovratan. Treba da preduzmu specifičnu akciju. To je od krajnje važnosti", rekao je japanski sekretar šefa kabineta Jošihide Suga.\nKina je ohrabrila napore ka pomirenju, ali Global tajms, državne novine, objavile su reč uredništva u sredu naglašavajući da Kina, Rusija i Savet bezbednosti Ujedinjenih nacija moraju takođe da budu uključeni u pregovore o rešavanju korejske nuklearne krize.\nAnalitičari gledaju na severnokorejsku ponudu da se održe nuklearni razgovori, dok istovremeno suspenduju provokativne probe, uz pomešani oprezni optimizam i skepticizam.\n"Trebalo bi samo da nastavimo razgovore zauvek, što se mene tiče, pošto ukoliko ne izvode nuklearne probe i ukoliko ne izvode raketne leteće probe, to je pobeda", kaže regioanlni bezbednosni analitičar Daniel Pinkston sa Univerziteta Troj u Seulu.\nDok započinjanje razgovora može biti pozitivan korak, nije jasno da li Sjedinjene Države i Severna Koreja mogu makar da se dogovore o tome šta denuklearizacija znači. Vašington želi da demontira nuklearni program Pjongjanga, ali severnokorejsko dalekosežno zalaganje za denuklearizaciju uključuje uklanjanje svih američkih snaga sa Korejskog poluostrva i povlačenje američke predanosti da koristi svoj nuklearni potencijal kako bi branila svoje saveznije u regionu.\n"Oni kažu da, ukoliko vi uklonite one stvari koje će učiniti da se Severna Koreja oseća sigurnijom, da će onda Severna Koreja biti u poziciji da razmotri, to je njihova formulacija, razmotri denuklearizaciju", kaže Evans Ravere, bezbednosni analitičar u Olbrajt Stounbridž grupi i bivši zvaničnik Stejt dipartmenta koji je bio umešan u ranije pregovore sa Severnom Korejom.\nTakođe postoji strahovanje da Kimova vlada samo nudi početak razgovora kako bi dobila koncesije od južnokorejskog predsednika Mun Đae Ina, kada se budu susreli krajem aprila.\nSporazum o održavanju interkorejskog samita u graničnom selu Panmunđomu, na južnokorejskoj strani demilitarzovane pogranične oblasti, takođe je postignut tokom posete izlaslanika Juga Pjongjangu. To će biti prvi sastanak lidera Severa i Juga od 2007.\nJužnokorejski predsednik Mun Đae In, s leva, prva dama Kim Džong Suk, Ivanka Tramp, ćerka predsednika SAD Donalda Trampa i kineski zamenik premijera Liu Jandong aplaudiraju sportistima iz Severne Koreje koji hodaju zajedno na ceremoniji zatvaranja Zimskih olimpijskih igara.\nProgresivni južnokorejski lider pokušao je da ohrabri saradnju Severa kroz angažovanje povodom nedavnog učešća Pjongjanga na Zimskim olimpijskim igrama.\nPostoji zabrinutosta bi Mun mogao da traži izuzimanje od sankcija, da ponudi Severu ekonomske podsticaje kada se susretne sa Kimom u aprilu, poput ponovnog otvaranja Keasong industrijskog kompleksa koji je zapošljavao 5.000 severnokorejskih radnika, dok nije ugašen usled nuklearnog testa Pjongjanga 2016. godine.\n"Sve što bi oslabilo ili razvodnilo uticaj postojećih ekonomskih sakcija na Severnu Koreju mogla bi biti greška", kaže Bog Jung Šik, politički analitičar sa Jonsei univerzitetskog instituta za severnokorejske studije u Seulu.\nIpak, predsednik Mun u sredu je rekao da ne postoje planovi za labavljenje sankcija u vezi sa samitom, prenela je južnokorejska Jonhap novinska agencija.\nLi Jun Đi u Seulu učestvovao je u pisanju ovog izveštaja.


Treća Srbija: Neproverene optužbe bivšeg radnika Informatike – Mobing\nTreća Srbija: Neproverene optužbe bivšeg radnika Informatike\nStranka Treća Srbija optužila je bivšeg zaposlenog u Javnom komunalnom preduzeću Informatika iz Novog Sada Miodraga Krivokuću da je izneo neproverene optužbe protiv te stranke i dodala da je on aktivista Pokreta socijalista koji je to učinio iz političkih pobuda.\n„U jeku nezakonite medijske blokade Treće Srbije, koju je osudila I RRA, mnogi mediji su čudom našli veliki prostor za neproverene optužbe na naš račun. Njih je izneo Miodrag Krivokuća aktivista Pokreta socijalista koji je odranije poznat javnosti po sličnim manipulacijama“, navodi se u saopštenju Treće Srbije u odgovoru na Krivokućine optužbe.\nKrivokuća je juče najavio da će protestovati ispred JKP Informatike iz Novog Sada sve dok rukovodstvo iz stranke Treća Srbija ne bude smenjeno, jer sprovodi politički pritisak na radnike i mobing nad zaposlenima.\nOn je naveo da je otpušten iz firme, iako je bio dobar radnik, a da mu je ponuđeno da mu radno mesto bude vraćeno ako bude radio za Treću Srbiju, čiji kadrovi vode to preduzeće.\nTreća Srbija navodi da se radi o čoveku koji je prošle godine prevario brojne novosadske novinare lažnom najavom štrajka glađu u novosadskom JKP Informatika gde je bio zaposlen i da je tada bio aktivista Demokratske stranke.\n„Treća Srbija smatra da je potrebno čuvati svakog radnika i zato nismo podržali izmene Zakona o budžetskom sistemu Republike Srbije, zbog kojih su hiljade ljudi ostale bez mogućnosti produženja ugovora u javnom sektoru, uključujući Krivokuću. Pokret socijalista je glasao za te izmene Zakona, ali Krivokuća umesto sopstvene stranke krivi Treći Srbiju“, dodaje se.\nTa organizacija je optužila Krivokuću da je izneo niz neistina na račun dojučerašnjih kolega i da u te optužbe meša i svoju porodicu. „Ovaj slučaj objašnjava kako se stvara loša slika o javnom sektoru tako što manjina, kojoj je politika preča od posla, dobije svu medijsku pažnju i nadglasa većinu vrednih ljudi koji pošteno rade svoj posao“, dodaje se u saopštenju Treće Srbije.\n← Radnik Informatike optužuje Treću Srbiju za pritisak i mobing\nTorbica: Treća Srbija da vrati radnika Informatike na posao →\nZlostavljanje na radu — opšte informacije 102 views


Građani mogu dobiti do tri obaveštenja za glasanje\nIzvor: Radio 021, 16.Jun.2020, 07:14\nZbog velikog broja pitanja građana, Ministarstvo državne uprave i lokalne samouprave saopštilo je da se mogu dobiti i do tri obaveštenja za glasanje na predstojećim lokalnim, pokrajinskim i parlamentarnim izborima 21. juna, u zavisnosti od mesta prebivališta.\nNavedena obaveštenja su informativnog karaktera i nisu uslov za ostvarivanje biračkog prava, a građani mogu iskoristiti pravo i proveriti svoje podatke >> Pročitaj celu vest na sajtu Radio 021 << u biračkom spisku, te ukoliko primete nepravilnosti, najkasnije do srede, 17. juna, u ponoć, mogu podneti zahtev za promenu u svojoj opštini ili gradu po mestu prebivališta.\nJedinstveni birački spisak se redovno ažurira na osnovu podataka koje državni organi poseduju, a kako se navodi, ukoliko se građanin na primer nalazi na adresi koju nije prijavio ili nečija smrt nije prijavljena državnom organu, u biračkom spisku će se nalaziti poslednja ažurirana informacija.\n"Stoga podsećamo građane da provere svoje podatke i prijave eventualne promene, ukoliko to do sada nisu učinili", kaže se u saopštenju Ministarstva.\nRTS: Građani mogu da dobiju i do tri obaveštenja za glasanje


- O svim pitanjima vezanim za sudbinu i budućnost Bosne i Hercegovine odlučivat će njene institucije i građani. I niko drugi – saopćeno je iz SDA\nStranka demokratske akcije (SDA) ocijenila je danas da saopćenje Ambasade Ruske Federacije u kojem se dovodi u pitanje NATO put Bosne i Hercegovine predstavlja ponovno neprimjereno miješanje u unutrašnje stvari BiH.\n– Stav Ruske Federacije da praktično zbližavanje BiH sa NATO-om predstavlja neprijateljski čin prema Rusiji je neutemeljen i izraz je želje da se našoj državi ukine pravo da samostalno vodi svoju vanjsku i odbrambenu politiku – navodi se u saopćenju SDA.\nDodaje se da je Parlamentarna skupština BiH 2006. godine konsenzusom donijela Zakon o odbrani, kojim je trasirala svoj NATO put, te kasnije i niz drugih odluka i strategija kojim je potvrdila opredjeljenje ka članstvu u NATO-u.\n– O svim pitanjima vezanim za sudbinu i budućnost Bosne i Hercegovine odlučivat će njene institucije i građani. I niko drugi – saopćeno je iz SDA.


Samsung na CES-u predstavlja nove audio uređaje | PC Press\nSamsung na CES-u predstavlja nove audio uređaje\n31. decembar 2014. 10. april 2017. Jovana Milićević\nKompanija Samsung najavila je da će na Međunarodnom sajmu potrošačke elektronike u Las Vegasu, predstaviti niz novih audio uređaja, uključujući premijeru zvučnika WAM7500/6500, kao i proširenu liniju zakrivljenih soundbarova.\nZvučnici WAM7500/6500 predstavljaju novi koncept za Samsung zbog svog oblika, a pružaju bogat zvučni ugođaj, bez obzira na to gde se korisnik nalazi u odnosu na uređaj. Za razliku od konvencionalnih zvučnika modeli WAM7500/6500 zvukom ispunjavaju čitavu prostoriju. Ovaj pristup audio opremi nastao je korišćenjem tehnologije pod nazivom ‘Ring Radiator’ koja dopušta da zvuk teče u radijusu od 360 stepeni, sa balansom između visokih tonova i basova.\n„Znamo koliko naši korisnici vole muziku i zato smo odlučili da proširimo svoj portfolio, kako bismo im doneli visokokvalitetno bežično ozvučenje“, izjavio je Džurak Če, viši potpredsednik u kompaniji Samsung Electronics. „Sa novim modelima WAM7500/6500 korisnici mogu da uživaju u jasnom zvuku gde god se nalaze, dok su naši novi zakrivljeni soundbarovi savršeni za napredno iskustvo gledanja televizije.“\nNa CES-u 2015, Samsung će predstaviti dva modela – uspravni (WAM7500) i pokretni (WAM6500). Oba modela imaju mogućnost povezivanja sa TV uređajima, soundbarovima i mobilnim uređajima.\nU okviru CES-a 2015, kompanija Samsung planira da predstavi i novu liniju zakrivljenih soundbarova koji se uklapaju sa TV uređajima, unapređenu u odnosu na premijerni uređaj koji je predstavljen sredinom 2014. godine. Uz seriju 7500, Samsung će promovisati i serije 8500, 6500 i 6000, koji čine četiri modela koji optimalno dopunjuju Samsungove zakrivljene televizore različitih dimenzija, od 45 do 78 inča\nTagovi: Samsung, Samsung WAM7500/6500, Samsung zvučnici\n← Uspešno završen PPP4Broadband projekat\n10 Najboljih gedžeta 2014. godine →


Objavljeno 4 novembar 2019 1 min čitanja\nGradski park u Кuršumliji će dobiti novi i moderniji izgled. On zauzima posebno mesto u istoriji našeg grada jer je bio saborno mesto srpske vojske u Balkanskim ratovima i Prvom svetskom ratu, kao i mesto odakle je srpska vojska krenula u povlačenje preko Albanije.\nCentralnim delom parka dominira spomenik posvećen borcima Srpsko-turskih ratova 1876-78, kada je grad oslobođen od Turaka a spomenik je izgrađen za vreme kralja Aleksandra Obrenovića 1896. godine.\nOno što je nelogično je naziv parka “Park topličkog ustanka”, koji se desio 1917. godine, dakle 40 godina posle Srpsko-turskih ratova, pa tako sam naziv stvara zabunu kod ljudi da je spomenik u centru parka posvećen Topličkom ustanku.\nPošto su i Srpsko-turski ratovi i Balkanski ratovi, kao i Prvi svetski rat, u toku koga se i desio Toplički ustanak, bili oslobodilački ratovi, park bi trebao da ponese nov naziv “PARК BORCIMA OSLOBODILAČКIH RATOVA”, kako bi i njihova žrtva za slobodu bila jednaka.\nKolumna - Moj stavKuršumlija\nKaćuša posle poraza pala na pretposlednje mesto


"Zbog sopstvene greške na startu i zaostatka koji je napravljen ostali smo bez zlata u ovoj disciplini. Momci su bili spremni i motivisani da uzmu zlato. Ipak ne smemo nikako da potcenjujemo ovaj rezultat. Obojica su devetnaestogodišnjaci i pred njima je vreme. Moramo biti zadovoljni", rekao je selektor reprezentativaca Miroslav Rodić za sajt Kajakaškog saveza.\nSamo sat vremena kasnije posle srebra u dvosedu, Marko Dragosavljević je napravio neverovatan uspeh. Deventaestogodišnji kajakaš je posle prošlogodišnje titule juniorskog vicešampiona Evrope potvrdio klasu i u seniorima. Dragosavljević je doveslao do srebrne medalje u A finalu na 200 metara, a najkraću deonicu preveslao je za 35 sekundi i 537 stotinki.\n"Sa šestim vremenom sam ušao u finale i nisam ni sanjao da mogu da dođem do pobedničkog postolja. Imao sam nešto lošiji start, ali sam uspeo da nadoknadim zaostatak u finišu trke. Da je bilo vetra i da je duvao u grudi mislim da bi osvojio zlato. I ovako sam presećan", rekao je Dragosavljević.


- Saradnja Republike Srpske i Republike Srbije nikada nije bila bolja. Da taj odnos dobro funkcioniše, pokazuje čitav niz aktivnosti na raznim poljima. Najvidljivija za građane je oblast ekonomije i zajedničkih investicija. Trenutno ne postoji ni jedna opština u Republici Srpskoj gde Srbija nije investirala sredstva u određene infrastrukturne projekte, a po predlogu samih opština i gradova Republike Srpske, kao i nekih u Federaciji BiH, koje su pretežno srpske opštine. To je jedan odgovoran odnos matice prema svojim sunarodnicima. Srbija mora da investira u svakom smislu u Republiku Srpsku, da bi građani ostali i opstali na tim prostorima. Dakle, nije dobro ni za koga - ni za Srbiju, ni za Srpsku, da se pravi neka velika ekonomska disproporcija između ove naše dve teritorije, naših prostora koji su nesporno zajednički. Treba da postoji sinergija i da funkcionišemo po principu "spojenih sudova", jer je prisutna snažna nacionalna, kulturološka i duhovna veza, a došli smo do toga da imamo i zajednički praznik - rekao je Vučević.\nOn je istakao i da je 15. septembar zvanično definisan kao zajednički praznik Srbije i Republike Srpske.\n- On je posvećen je veličanstvenoj pobedi naših predaka i dolasku slobode na ove prostore. Mislim da to posebno dotiče nas u Vojvodini i građane u Republici Srpskoj, zato što smo probojem Solunskog fronta, dočekali da se prisajedinimo matici i budemo slobodni - dodaje Vučević.


Deca i rana seksualnost | Roditelji\nOprez: Kada tepanje preraste u problem 20/03\nNajranija seksualnost deteta primećuje se još tokom ultrazvučnog pregleda, gde su doktori ustanovili da beba u stomaku može da ima erekciju, a u toku prvih godina deteta vrlo često istražuje svoje telo tako što ga dodiruje, ili se ogleda pred ogledalom.\nZašto se, ipak, teško odlučujemo da sa detetom razgovaramo o njegovoj/njenoj seksualnosti?\nU fazama koje su dešavaju pre školskog perioda, uvod u seksualnost kod dece prepoznaje se i u uzrastu kada oni shvataju da postoje različiti polovi, pa primećuju da dečak i devojčica različito mokre, pa se igraju doktora i doktorice, ili mame i tate, i sličnih igara.\nŠta se dešava u predadolescentskom periodu?\nU ovom uzrastu, deca postaju veoma zainteresovana za trudnoću, porođaj i rodne uloge. Tada se dečaci uglavnom igraju sa dečacima, a devojčice sa devojčicama.\nDete pojačano postaje svesno svog tela, zato je važno da već tada sa detetom uspostavite odnos u kom će oni imati poverenja da vas pitaju o stvarima koje ih interesuju, a ne da se informištu putem drugih kanala komunikacije, ili razmenjuju informacije sa svojim vršnjacima, koje su neretko netačne.\nDa li je adolescentno doba najstresniji period za roditelje?\nU ovom periodu dete postaje najsvesnije svog tela, ali ga promene koje dolaze isto tako zbunjuju. Počinje maljavost, kreće menstruacija, nameću se teme kao što su zaljubljivanje, prvi poljupci, javljaju se prva ozbiljna interesovanja za seks.\nTada su najzbunjeniji i potreban im je relevantan i siguran izvor informisanosti.\nU kasnoj adolescenciji (17-19 godina), mlada osoba počinje da razmišlja o ozbiljnijim emocionalnim odnosima i razvija jasan polni identitet, kao i sposobnost za ljubav i nežnost prema svom partneru, zato je neophodno da razgovarate i o zaljubljenosti, ljubavi, bliskosti i poverenju.\nNemojte formirati rigidan stav i davati im informacije koje ćete saopštavati “sebi u bradu” bez direktnog obraćanja njima – time ćete ih naterati da se obrate nekom nepoznatom, jer će se osećati krivim za promene koje se upravo dešavaju.\nUpamtite, to su razgovori o prirodnim stvarima, samo ih treba nazvati pravim imenom u pravom momentu.


"Bazar zdravlja" u MZ "Matije Huđi" - Ozon Media\nSremska Mitrovica – Povodom oveležavanja 4. marta, Dana Mesne zajednice “Matije Huđi”, danas je u prostorijama te zajednice održan takozvani “Bazar zdravlja”.\nBazar zdravlja organizovan je sa ciljem da građani koji žive u tom delu grada potpuno besplatno i bez čekanja provere svoje zdravstveno stanje, prvenstveno da provere nivo šećera u krvi i izmere krvni pritisak.\nPrema rečima dr Verice Kostić Muškinje, pomoćnika direktora za medicinska pitanja Doma zdravlja Sremska Mitrovica, današnja aktivnost predstavlja samo još jedan vid borbe protiv hroničnih nezaraznih bolesti, povišenog krvnog pritiska i dijabetesa tipa 2, koje su veoma rasprostranjene na teritoriji čitavog grada i u velikoj meri opterećuju populaciju. Za ove bolesti s kojima se živi važno je kako kaže dr Muškinja, „rano otkrivanje i uvođenje odgovarajuće terapije“.\nU toku sutrašnjeg dana, takođe u prostorijama MZ, biće održan turnir u šahu, dok je sportski turnir koji je trebao da se održi u sportskoj sali osnovne škole “Jovan Jovanović Zmaj” pomeren za sredu u 13:00 časova.\n„Bićemo prvaci sveta“ u mitrovačkom pozorištu


Woodstock – 50 godina – Fulbright and Friends\nHome » Aktivnosti » Aktivnosti » Woodstock – 50 godina\nWoodstock – 50 godina\nDan ljubavi i mira / tribina i party\nPre tačno 50 godina, 15. avgusta 1969, održan je do tada najveći muzički festival na svetu, nazvan Festival muzike i umetnosti ili kako je na plakatu najavljeno –Tri dana ljubavi i mira, a nama svima poznatiji kao Vudstok. Očekivanih 50.000 ljudi na farmi u Vajt Lejku, Betel, država Njujork, pretvorilo se u pola miliona ljudi te je tako ovaj događaj ostao urezan u istoriju ne samo rok muzike, već i popularne kulture, kulture protesta, antiratnog sentimenta i načina razmišljanja čitave jedne generacije.\nŠta je Vudstok značio tada u Americi i kod nas, šta se sve promenilo od tada, gde su nam danas ljubav, mir i duh protesta, kao i da li je u današnje vreme moguće zamisliti takav jedan događaj, možete čuti od gostiju tribine „Dan ljubavi i mira“ u KC Gradu 15. avgusta u 19 časova.\nŽikica Simić, radio-voditelj\nPetar Janjatović, muzički kritičar\nVera Ranković, slikarka i posetiteljka Vudstoka 1969. godine\nProf. dr Marko Šuica, istoričar\nModeratorka: Prod. dr Radina Vučetić, istoričarka\nNakon razgovora, DJ Brka u bašti KC Grada nas vodi na put kroz jedno od najzanimljivijih perioda u istoriji muzike.\n← Otvoren konkurs: Special Fulbright Graduate Study Program 2020-2021\nSlike iz Amerike →


FK „Proleter“ Archives | podunavlje.info\nOznaka: FK „Proleter“\nMemorijalni tirnir u malom fudbalu „Zoran Popović Pop“\nSMEDEREVO, 9. jun 2018 – Treći Memorijalni turnir u malom fudbalu „Zoran Popović Pop“ biće održan u utorak, 12.juna, na terenu u Vranovu, u znak sećanja na prerano preminulog trenera FK „Proleter“ iz Vranova. Organizatori i porodica Zorana Popovića, odlučili su da ove godine turnir bude revijalnog karaktera i traje jedan dan. Ovakva odluka doneta je pre svega zato što…\nFK „Proleter“, Memorijalni tirnir u malom fudbalu „Zoran Popović Pop“, Stadion Zoran Popović Pop, VranovoLeave a comment\nProleter od sada Mihajlovac – ali igra u Vranovu!\nMIHAJLOVAC/VRANOVO, 18. januar 2018 – Fudbalski klub Proleter, do sada poznat kao Proleter Vranovo, u prolećnu sezonu ulazi sa novim imenom; sada je Proleter Mihajlovac. Ovo još ne znači da će biti domaćin u Mihajlovcu, i dalje će igrati na stadionu u Vranovu. Prema rečima doskorašnjeg predsednika i generalnog sponzora Milana Lukića, do promene imena je došlo zato što je…\nFK „Proleter“, Mihajlovac, Milan Lukić, VranovoLeave a comment\nSmederevci „petardom“ do jesenje titule\nSMEDEREVO, 19. novembar 2017 – Ubedljivom pobedom, od 5:1, protiv kragujevačke Šumadije 1903, Smederevci su kolo pre kraja polusezone pobrali jesenje lovorike i proleće če dočekati na prvom mestu na tabeli Srpske lige Zapad. Oklopnici su poveli u 13. minutu golom raspoloženog Stevanovića, koji se prošetao kroz odbranu gostiju i pogodio gornji ugao njihovog gola. Usledili su ziceri Lukića, Stanića…\nFK „Proleter“, FK Provo, FK Smederevo, Srpska liga Zapad, Šumadija 1903, ZlatiborLeave a comment\nSmederevci i dalje na čelu tabele\nSMEDEREVO, 14. septembar 2017 – U krajnje neizvesnom meču, sjajnim golom Redžića Smederevo je pobedilo Šumadiju u derbiju petog kola prvenstva Srpske lige Zapad. Uspeh je utoliko veći jer su Smederevci od 68. minuta igrali bez isključenog Stojanovića, koji je zbog nesmotrene reakcije dobio drugi žuti odnosno crveni karton. Ni sa igračem manje domaćin nije klonuo duhom već je šansu…\nFK „Proleter“, FK Smederevo, Šumadija Aranđelovac, Šumadija KragujevacLeave a comment\nSmederevci na deobi prvog, Proleter pao na peto mesto\nSMEDEREVO, 11. septembar 2017 – U četvrtom kolu Srpske lige Zapad Smederevci su na gostovanju u Ljubiću savladali domaći Polet. Gol odluke postigao je novajlija Vojkan Sarajlin u 84. minutu. Sa ova tri boda Smederevci su stigli do 8 osvojenih, koliko imaju i Šumadija i Sloga s kojima dele prvo mesto. Proleter iz Vranova je u Požegi doživeo prvi poraz,…\nDragan Paunović, FK „Proleter“, FK Smederevo 1924, Srpska liga Zapad, Vojkan SarajlinLeave a comment\nJelen kup podržao turnir „Zoran Popović Pop“\nVRANOVO, 14. jun 2017 – U Vranovu 16. juna počinje drugi Memorijalni turnir u malom fudbalu „Zoran Popović Pop“, u znak sećanja na prerano preminulog trenera FK „Proleter“ iz Vranova. Zbog prošlogodišnje velike posećenosti i broja ekipa, ove godine turnir je podržao Jelen kup Srbije. Organizatori su potpisali ugovor koji pobedničkoj ekipi obezbeđuje direktan plasman na završni turnir Jelen kupa…\nFK „Proleter“, Jelen kup Srbije, Memorijalni turnir u malom fudbalu „Zoran Popović Pop“Leave a comment\n26/09/2020, 10:14 am\nIzlazak sunca: 6:28 am\nPSSSD organizuje Dan polja kukuruza u Bašinu u ponedeljak\nZavršen sedmi Teatar u Tvrđavi – Lepa Brena (prodžekt) pobedila i kišu\nU Pridvorici dvanaestogodišnjak stradao kada se prevrnuo traktor


VIDEO: Trenutak kada je Sagosen ušao u istoriju – Balkan-Handball.com\nHome / EURO 2020 / VIDEO: Trenutak kada je Sagosen ušao u istoriju\nSander Sagosen postao je deo rukometne istorije. Sjajni Norvežanin, koji je posle dva svetska srebra došao sa svojom reprezentacijom i do prve medalje na Evropskim prvenstvima pobedom nad Slovenijom, oborio je rekord Kirila Lazarova u broju postignutih golova na jednom EURO takmičenju.\nSrednji bek Pari Sen Žermena zaustavio se na cifri 65, četiri više od Makedonca.\nSagosen je na ovom turniru odigrao osam utakmica (jednu je proveo na klupi), jednu više od Lazarova, koji je na EURO 2012 odigrao sedam zaključno sa borbom za peto mesto koje je najbolji rezultat u istoriji makedonskog rukometa.\nPre meča za bronzu, Sagosen i Lazarov su bili izjednačeni, a sedmerac u prvom poluvremenu postavio je Sandera na prvo mesto…\n← Prethodni članak Norvežani preko Slovenaca stigli do bronze na EP-u!\nNaredni članak → NAGRADNA IGRA Balkan-Handball.com i DCP Hemigal „Pogodi rezultat finala EHF EURO 2020“


U 19.27 časova u Banjičkoj šumi pronađen je zapaljen dvadesetsedmogodišnji mladić, koji je sa teškim opekotinama prevezen na reanimaciju u Urgentni centar.\nU 19.22 časova, na uglu Kruševačke ulice i Ustaničke, oboren je pešak, a reč je o ženi starosti 40 godina koja je zadobila lakše telesne povrede.\nDo druge saobraćajne nezgode je došlo u 01.58 časova, na uglu Dimitrija Tucovića i Tršćanske ulice, u kojoj je žena starosti 30 godina zadobila lakše povrede.\nMedicinske ekipe Hitne pomoći su tokom noći obavile i 33 interklinička prebacivanja kovid pacijenata, kao i 12 kovid transporta do bolnice.\nTa služba je imala noćas 108 intervencija, od toga 18 na javnom mestu.\nsaobraćajna nesreća Hitna pomoć intervencija Hitne pomoći mladić sa opekotinama Banjička šuma mladić zapaljen